Gales eta Eskoziako zenbait kirolarik God Save The Queen abesteari uko egin diote • ZUZEU\nLondreseko Olinpiar Jokoak kirol lehia dira muinean. Alta, Nazioarteko Batzorde Olinpikoak onartzen dituen nazioen gorazarre ere badira. Banderak eta ereserkiak patriotismo bateratzailearen sinboloak dira. Batzuetan, ordea, batu baino arrakalak sortzen dituzte estatu parte hartzaileetan. Hori gertatzen ari da Erresuma Batuan.\nJokoen antolatzailea da orain, Erresuma Batua, gatazka identitario baten erakuslea. Izan ere, Eskoziako eta Galeseko zenbait kirolarik publikoki uko egin diote Erresuma Batuko God Save The Queen ereserkia abesteari.\nKirolari horien artean dago Ryan Giggs futbolari ezaguna, futbol selekzioko eta Manchester United talde ingeleseko kapitaina. Erresuma Batuaren selekzioaren lehenengo futbol norgehiagokan ezpainak itxita mantendu zituen bere taldekideek ozen abestu bitartean. Ryan Giggsen bapateko mututze horrek min eman die zale askori. Craig Bellamy jokalariak ere Giggsen eredua segi zuen.\nGiggsek ereserkia ez kantatzeko hautua “erabaki pertsonala” dela argudiatu du. Daily Mail komunikabideak Giggsen jarrera ikusita “haserrea” piztu zela idatzi zuen. Huffington Postek jasotako txio batzuek hala zioten: “Ez baduzu Erresuma Batua sentitzen ereserkia abesteko adina, hobe zenuke haiekin jokatu ala ez erabakitzea”.\nFutbol selekzioko entrenatzaile Stuart Pearcek zalapartarik ez eragitea erabaki du abestea ala ez berdin zaiola esanez: “Batzuk abesten gozatzen dute, beste batzuk ez. Ez daukagu horri buruzko araurik“.\nKim Little eta Ifeoma Dieke futbolari eskoziarrek ere uko egin die 1740 urteko God Save The Queen abesteari. Izan ere, ereserkiak britainiarrak eskoziarren aurkako esaldia du: “Rebellious Scots to crush”. Littlek ere “arrazoi pertsonalak” argudiatu ditu.\nBritainiako Elkarte Olinpikotik heldu diren adierazpenek “ereserkia errespetatzea” eskatu dute, baina “abestea edo ez pertsonala” dela azaldu dute.\nCardiffen txistuak espero dituzte\nGaleseko kirolariek Erresuma Batuko ereserkia kantatzeari uko egin diotenean ez zuten uste egoera hainbeste berotuko zenik. Ereserkiarekin batera txistuak eta orroak espero dituzte asteazkeanean Erresuma Batuak Uruguairen aurka Cardiffeko Millenium estadioan jolastuko duen futbol partidan. Ryan Giggsek kazetarien galderei erantzun behar izan die eta ereserkia errespetatzeko eskatu du: “Espero dut jendeak txistu ez egitea eta zaleek gure alde egitea orain arte egin duten bezala”.\nEspainiako ereserkia, txarrenen artean\nTelegraph-ek munduko hamar ereserki txarrenak artikuluan Espainiako sartu du, laugarren postuan. Letrarik ez izatea da Telegraph-en arabera, La Marcha Real-en arazoa. Gainera, 2007an letra jartzeko saiakera egin zela nabarmentzen du, baina kritikak jaso zituelako bertan behera utzi zutela. Espainiak letra balu eta euskaldun nahiz kataluniarrek uko egingo baliote kantatzeari, eztabaida gartsua piztuko litzateke espainiar nazionalisten hedabideetan, argiki, Erresuma Batuan baino zalaparta handiagoa.\nEspainiako ereserkiaren letra proposamenak euskarazko bertsioa ere badu.\nereserkia, Erresuma Batua, Eskozia, futbola, Gales, giggs\n"Aurrera euskal gazteria": Marlaskak itxi zuen Apurtu Telebistaren bideoa (2010)


Geiger kontagailu - Wikipedia, entziklopedia askea.\nErradiazio ionizatzaileak detektatu eta neurtzeko tresna. Erradiazioak potentzial-diferentzia handiko bi elektrodoren artean dagoen gasa zeharkatzen duenean, ioiak sorrarazten ditu.\nGeiger kontagailua, objektu edo toki baten erradiaktibitatea neurtzeko erabiltzen den tresna bat da. Izena bere asmatzaileagatik datorkio, Hans Geiger.\nEgungo Geiger kontagailu bat.\nGeiger kontagailua egoera normalean.\nGeiger kontagailuaren alerta soinua.\nOhi, bere erdialdearen inguruan hari metaliko fin bat duen hodi metaliko batez osatua dago. Bien arteko espazioa, isolatua eta gas batekin betea dago, eta haria, hodiarekin 1000 V erlatibo ingururekin.\nIoi edo elektroi bat, hodian sartzen da (edo hormatik elektroi bat erauzten da X edo gamma izpiengatik), gasaren atomoetatik elektroiak erauzten ditu, eta, erdiko hariaren potentzial-diferentzia positiboaren ondorioz, harirantz erakarriak dira. Hau egitean, energia lortzen dute, atomoekin talka egiten dute eta elektroi gehiago askatzen dituzte, prozesua, korronte detektagarrizko pultsu bat eragiten duen "zaparrada" bihurtzen den arte. Gas egoki batekin beterik, elektraindar fluxua bere kabuz geratzen da, edo zirkuitu elektrikoak berak ere geratzen lagun dezake.\nTresnari, "kontagailu", bertatik igarotzen den partikula bakoitzak, pultsu berdin bat eragiten duelako deitzen zaio, partikulak kontatzea ahalbidetuz (ohi, modu elektronikoan), baina bere izaera edo energiari buruz ezertxo ere adierazi gabe (kontagailuaren hormak zeharkatzeko haina energia izan beharko dutela izan ezik). Van Allenen kontagailuak metal fin batekin eginak zeuden, zeinek muturretan konexio isolatuak zituzten.\nMultimedia: Geiger counters\nAzken aldaketa 7 iraila 2020(e)an, 10:31(e)tan\nOrriaren azken aldaketa: 7 iraila 2020, 10:31.


Edaten dugun ura energia iturria bihurtuta | blogmcp\nPosted 3 martxoa, 2021\nArteta - bero-ponpa - Eguillor - Iruñerriko Mankomunitatea - klimatizazio-sistema - Stardust proiektua - water2me\nArtetako iturburua edo sorburua Ollaranen dago, Iruñetik 30 kilometrora. Andia mendiaren barnean dagoen ur geruzatik ura ateratzeko irteera naturaletako bat da, eta bertan biltzen da gutxi gorabehera 100 kilometro koadroko eremu batean erortzen den ura. Goiz bateko paseoan egin daitekeen eremu murriztu batean, iturburua, gatzagak eta Artazulgo zintzurra urak eta denborak harkaitzetan duten eraginaren eta ingurunerako errespetuzkoa den eran baliabideak erabiltzen dituen giza presentziaren adibideak dira. (horri dagokion posta irakurtzeko klikatu hemen)\nXIX. mendearen amaieran, iturri eta putzuetako ura, Subitzako iturburukoa eta Arga ibaitik ateratzen zena ez zen nahikoa Iruñeko 30.000 herritarren eskaerari erantzuteko. Izan ere, Osasun Batzordeak 1995eko koleraren eragin handia estolden egoera txarrari, ur eskasiari eta higiene ezari egotzi zion. Horregatik veste iturburu bat bilatzeko premia sortu zen.\n1895ean Artetatik ura ekartzen hasteak etxebizitzetara ura iristea ekarri zuen eta hornidura arazoetarako konponbidea izan zen, garai hartako teoria higienisten ildotik. Hori dena aurreko post batean azaltzen genuen. Klikatu hemen\nArtetako urak Iruñerria hornitzen jarraitzen du, eta, era berean, Udarbe ibaia elikatzeko eta energia hidroelektrikoa ekoizteko baliatzen da.\n1976an ura garbitzeko plantako lehendabiziko eremuak eraikin ziren eta 1992an Eguillorko Edateko Uren Tratamendurako Estazioa ireki zen. Gaur egun Iruñerriko edateko uraren kalitatea bermatzen du.\nBeraz, 30 urte betetzear dago. Urte hauetan han egiten diren analisiak kualitatiboki eta kuantitatiboki emendatu direnez, eta ura aztertzeko araudi berriek ekipo berriak erabiltzea eskatzen dutenez, laborategi kimikoak eta mikrobiologiakoak handitu egin behar izan dira tokiari dagokionez. Horregatik, eraberritze-lanak 2020 eta 2021 artean egin behar izan dira, eraikinaren isolamendua hobetzeko eta sortu diren beste behar batzuk betetzeko.\nInstalazio guztien berotze- eta hozte-sistema berritzailea jarri da, Artetako iturburutik datorren uraren tenperatura baliatuta dabilena. Instalazioko tenperatura erregulatzea energia elektrikoak abiarazitako bero-ponpa bati esker egiten da, eta energia elektriko hori, era berean, eraikinaren estalkian kokatuta dauden plaka fotovoltaikoekin sortzen da neurri handi batean.\nEraikinaren klimatizazio berria Europako Stardust proiektuaren barnean dago. Proiektu hori, hain zuzen, eraginkortasun globala handitzera eta bizi-kalitatea hobetzera bideratuta dago, eta bai tokiko ekonomia eta negozio-eredu berriak agertzea suspertzera ere. Europar Batasuneko 2020 Zerumuga ikerketa- eta garapen-programaren finantzaketa jaso du proiektuak.\nKonforta ahalik eta gehiena optimizatzeko, gela bakoitzak giro-tenperaturarako zunda bat du, eta, hartara, banan-banan erregulatu ahal da erabileraren, orientazioaren eta abarren arabera. Zunden eta sentsoreen sistema guztia erregulazio-sistema zentralizatu baten bidez kontrolatzen da. Horrenbestez, berotzeko eta airea girotzeko erabiltzen den energiaren kontsumoa kontrolatu egiten da eta, hartara, eraikinaren ustiapenean gehiegizko kostuak egotea saihesten da.\nErabirretzako lanek, beraz, laborategia eta bulegoak egokitzeaz gain, eraikinaren inguratzaile termikoa ere hobetu dute. Lan hauek Iruñerriko Mankomunitatearen eta haren zerbitzuak ematen dituen soziedadearen Klima Aldaketarako eta Energiarako Estrategiaren barnean sartu dira.\n4.- Itsasoaren eta lehorraren artean\n5.- Amatxo, egarriak nago\n6.- Nola ereiten dira hodeiak?


LABek EUDEL interpelatu du negoziazio kolektiborako eskubidea berreskuratzeko | LAB SINDIKATUA\nZerbitzu Publikoak Udal eta Foru Administrazioa LABek EUDEL interpelatu du negoziazio kolektiborako eskubidea berreskuratzeko\nLABek EUDEL interpelatu du negoziazio kolektiborako eskubidea berreskuratzeko\nUdal eta Foru administrazioko langileak 2010etik lan baldintzak negoziatu ezinik daude. Gaur LAB Euskadiko Udalen Elkartean izan da Batzorde Eragileari marko juridikoa baliatuz negoziazioa ukatuko duen ala negoziazioa ahalbidetzeko bidea hartuko duen galdetzera. Sindikatuak, negoziazio eskubidearekiko errespetuz jokatuz, negoziazio mahaia irekitzen badu beste aldean izango dela adierazi dio.\nLAB Udal eta Foru Administrazioa – INFO 2014ko Martxoa\nLABek NEGOZIAZIO KOLEKTIBORAKO ESKUBIDEA BERRESKURATZEKO EUDEL INTERPELATU DU\nUdal eta Foru administrazioko langileok 2010etik gure lan baldintzak negoziatu ezinik gaude. Instituzioetako arduradunek oinarrizko legeek gure negoziazio esparrua ukatzen dutela esaten digute, alegia, gure esparruan Estatutik datozen murrizketak aplikatu besterik ezin dutela egin.\nLABek beti esan, borrokatu eta salatu du marko juridiko-administratibo-politiko honetan ez dugula inolako aukerarik ez gure zerbitzu publikoen sistema propioa geuk erabakitzeko, ezta gure lan baldintzak zein diren berton erabakitzeko: ahalmen legegile erabat burujabea aldarrikatzen dugu horregatik. Baina hau horrela izanik ere, LABen ustez ez da inondik ere onargarria marko juridiko honen defendatzaile sutsuak diren zenbait alderdi eta beraiek zuzentzen dituzten zenbait instituziok, berau aitzakiatzat jartzea gure lan baldintzak ez negoziatzeko.\nAurreko INFOan argi genion errealitate honen aurrean instituzioek bi jokabide azaldu ahal dituztela: marko juridiko honen baitan negoziazioa ukatzea, Gasteiz eta Iruñeako gobernuak egiten ari diren bezala, ala negoziazioa ahalbidetzea.\nNegoziazio ezaren egoera hau ezin da gehiago luzatu, ezin dugu hori onartu. Hala, Euskal Autonomi Erkidegoan EUDELeko (Euskadiko Udalen Elkartea) Batzorde Eragilea interpelatu dugu: galdetu diogu zer egingo duten, marko juridikoa baliatu negoziazioak ukatzeko ala negoziazioa ahalbidetu. LABek negoziazioen aldeko hautua egiteko deia luzatu dio EUDELi, eta hala, negoziazio mahaia ireki dezan eskatu ere. Hauek dira LABek negoziaziorako lehenesten dituen edukiak:\n•\tEros ahalmena berreskuratzea (azken urteotan zehar langileokiko metatutako zorra kitatu, 2014rako soldata igoera, 2012ko paga berreskuratu).\n•\tEnplegua: azken urteetan enpleguaren eta kontratazioaren suntsiketa ekarri duten neurriak atzera botatzea (ordez-kapenen mugatzea, LEPei betoa altxatzea, jubilatzen diren lanpostuen amortizazioa ez onartzea, lanaldiaren luzatzea…), eta enplegu berria sortzeko neurriak.\n•\tZerbitzu publikoen eredu berria eraikitzeko neurriak: zerbitzuak euskalduntzeko eta aukera berdintasuna bermatzeko planak, laneko arriskuen prebentzioari bultzada eman –arrisku psikosozialei ere duten garrantzi osoa emanez–, zerbitzu publikoen definizio eta garapenean langileen iritzia kontuan hartzeko eta langileen parte hartzea bermatzeko neurriak, pribatizazioak ekidin eta errebertsio planak sustatzea…\nEUDELek negoziazio eskubidearekiko errespetuz jokatzea erabakiz gero, LAB mahaiaren beste aldean izango du. Hori bai, berriro ere, marko legala aitzakiatzat erabili nahi badu hori ezinezkoa dela esateko, orduan LAB aurrez aurre izango du.\nNafarroan udal guztietako langileen gutxieneko baldintzak negoziatzeko esparrua Nafar Gobernuaren Mahai Orokorra da. Orain artean LAB esparru honetan negoziatzeko ahaleginak egin ditugun arren, aurrerantzean Nafar Gobernuak duen legitimitate sozial falta nabarmenagatik ez dugu horrelako saiakerarik egingo. Izan ere, guretzat aspaldi ez baita gobernu legitimoa, eta LABetik gobernu honi eskatzen diogun bakarra dimisioa aurkeztu eta herritarroi hitza eman diezagutela delako.


Kanpalekuarekin baina doako espaziorik gabe ospatuko da aurten EHZ jaialdia | Música | GAIAK\n03 JUN. 2021 - 10:30h\nKanpalekuarekin baina doako espaziorik gabe ospatuko da aurten EHZ jaialdia\nIrrisarri izanen da berriz EHZ jaialdiaren kokagunea 25. urteurren honetan, baina aurreko edizioan ez bezala, plazara sartzeko ere ordaindu egin beharko da eta osasun neurrien ondorioz eguneko 3.000 lagun soilik sartu ahal izanen dira uztailaren 2, 3 eta 4an. Aldiz, kanpalekua baimendua izan da.\nEuskal Herria Zuzenean jaialdia Irisarrin ospatu zen aurreko edizioan, aurten bezala. (BOB EDME)\nEuskal Herria Zuzenean jaialdiaren 24. edizioa bezala, mende laurden honetakoa ere Irisarrin ospatuko da, baina osasun neurriak direla eta aurrekoarekiko aldaketa batzuk izanen dira uztailaren 2, 3 eta 4an. Aurrekoan, herriko plaza denei irekia izan zen, baina oraingoan ez da posible izanen, eta egunero 3.000 pertsonek soilik hartu ahalko dute parte. Aldiz, berri onak ere badira, kanpalekua izatea baimendu dute Prefeturatik, eta kontzertuak zutik ikusi ahal izanen dira, maskara jantzita izatearen baldintzarekin.\nEspazio guztian sartu ahal izateko ordaindu behar izatea eta espazio osoa hetsia izatea derrigorrezkoa izatearen ondorio da, bertara sartu ahal izateko pase sanitarioa aurkeztu behar izanen baita, hau da, 48 oren gehienez duen PCR edo antigeno test negatiboa, txerto osoa edo covid-19a sei hilabete barne pasatua izatea erakusten duten agiriak.\nAzken neurri hau betetzea bertara joaten direnei eta laguntzaileei ere eskatuko zaie. Eta aurten, baldintza bereziak betetzen direla ziurtatzeko ohi baino laguntzaile gehiagoren beharra badela nabarmendu dute antolatzaileek, hori dela eta dei zabala egin dute 400 pertsona behar direla jakinarazteko.\n25. edizioa iaz ospatu behar zen, baina pandemia dela eta bertan behera utzi behar izan zuten, hori dela eta urteurrena ospatzeko ekintza bereziak aurten izanen dira, nahiz eta oraindik denak zeintzuk izanen diren ez duten jakitera eman. Egunean zehar izenen diren tailer eta mahai-inguruetan gaia landuko da, baita kultura eta artearen funtzioak, etxebizitzaren arazoa, krisi ekologikoa eta Euskal Herriko Nazio Askapen Mugimendua.\nSarrerak merkeago salgai\nSarrerak EHZren webgunean eskuratu daitezke; bertan bada ere laguntzaile izateko izena emateko aukera.


topic_facet:"Mekanizazioa (Heziketa Zikloa). Erdi maila" topic_facet:"Metal-eraikuntzak (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" topic_facet:"Metal Eraikuntzen Irudikapena (Modulua)" author_facet:"Elhuyar Hizkuntza Zerbitzuak" genre_facet:"Interneteko baliabidea"\nProposatutako gaia: Mekanizazioa (Heziketa Zikloa). Erdi maila Proposatutako gaia: Metal-eraikuntzak (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Metal Eraikuntzen Irudikapena (Modulua) Egilea: Elhuyar Hizkuntza Zerbitzuak Generoa / Forma: Interneteko baliabidea\n2 Automatismo Elektrikoak, Pneumatikoak eta Hidraulikoak (Modulua) 2 Fabrikazio Mekanikoa (Lanbide Arloa) 2 Fabrikazio Mekanikoko Sistema Automatikoen Programazioa (Modulua) 2 Fabrikazio mekanikoko produkzioaren programazioa (Heziketa Zikloa). Goi maila 2 Galdaketa eta pulbimetalurgiaren bidezko produkzioa (Heziketa Zikloa). Goi maila 2 Instalazioa eta mantenimendua (Lanbide Arloa) Gehiago ... 2 Lanbide Heziketa 2 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila Metal Eraikuntzen Irudikapena (Modulua) Metal-eraikuntzak (Heziketa Zikloa). Goi maila 2 Sistema automatizatuak (Modulua) 1 Sistema elektrikoak eta elektronikoak (Modulua) 1 Sistema elektrikoak, pneumatikoak eta hidraulikoak (Modulua) Guztiak ikusi ... gutxiago ...


Mitologia - Wikipedia, entziklopedia askea.\n3Mitologia eta erlijioa\n4Mitologia moderno ez-erlijiosoa\n6Mitologiak eta egutegiak\nMitologia (grezieraz μυθολογία, hau da, μύθος mito eta λόγος hitzaldia) mitoak, hau da, natura eta gizakien auziak azaltzen dituen fantasiazko istorioak, kontatzea da. Gaur egun, bi esanahi nagusi ditu hitzok: alde batetik, kultura edo erlijio batek duen mito-multzoa, edo, beste aldetik, mito-multzo hori biltzen, aztertzen eta interpretatzen duen jakintza arloa.\nMitoak tradizio eta kondairetan oinarritutako kontakizunak dira, unibertsoa edo munduaren jatorria, fenomeno naturalak eta azalpen ezagunik ez duen edozein gertaera azaltzeko sortuak. Hala ere, mito guztiek ez dute zertan esplikazio-asmo hori izan. Era berean, mito gehienak indar natural edo jainko batekin lotuta daude, baina asko belaunaldiz belaunaldi ahoz transmititu diren istorio eta kondairak besterik ez dira.\nGrezierazko mythología bi hitzez osatua dago:\nmythos (μῦθος), greziera klasikoan "diskurtsoa" edo "hitzaldia" esan nahi duena (Esquilo: «ἔργῳ κοὐκέτι μύθῳ», ‘hitzetik ekintzara’). Beraz, "erritualizatutako hitz ekintza", hala nola, nagusiak asanblea batean egiten duena, poeta batek bere lanetan, apaizak meza ematean, eta abar.\nlogos (λόγος), greziera klasikoan "adierazpena" esan nahi du, idatzizkoa zein ahozkoa, bai pentsamenduena eta bai pertsona batek bere pentsamenduak adierazteko duen gaitasuna.\nMitoen gai nagusiak kultura guztietan ematen dira, baina itxura eta esateko modua aldatuz.\nJatorri mitoak: munduaren, hiri baten edo arraza/kultura baten jatorria azaltzeko.\nErritu mitoak: ohitura batzuen zergatikoa azaltzen dituztenak, jainko bati atsegin emateko edo ezbeharrak sahiesteko.\nGurpen mitoak: jainko baten bizitza eta lorpenak azaltzeko.\nOspe mitoak: agintari edo heroien leinua ezagutarazteko.\nAmaiera mitoak: munduaren edo zibilizazioaren amaiera aurreikusteko (mito eskatologikoak):\nGizarte mitoak: gizartearen ohitura edo jokabide batzuk frogatzeko (gurpen mitoen antzekoak izaten dira eta legea hausteak dakarren arriskuaz dihardute).\nMitologia eta erlijioa[aldatu | aldatu iturburu kodea]\nTeide (Tenerife), mitologia guanatxearen arabera, Guayotaren (deabrua) mendi morea zen.\nMitologia erlijioen gehiengoetan ageri da modu garbian, eta era berean, mitologia gehienak erlijio bati lotuak egon ohi dira, gutxienez. Termino hau maizago erabiltzen da antzinako gizarteek sortutako erlijioak izendatzeko, hala nola greziar mitologia, erromatar mitologia eta eskandinaviar mitologia. Hala ere, garrantzitsua da gogoratzea pertsona batzuek eskandinaviar eta zelta panteoiak fabula huts gisa ikusten dituzten bitartean, beste batzuek erlijiotzat hartzen dituztela (ikus neopaganismoa). Era berean, hori gertatzen da herri indigenen mitologiak aztertzean ere (adibidez, Hego Amerikako Mitologia); bertan, jatorrizko erlijioak oraindik ere agertzen diren kasuak ikus daitezke.\nOro har, pertsona askok ez dituzte kristautasuna, judaismoa eta islama bezalako erlijioen jatorriaren eta garapenaren inguruko kontakizunak gertakarien hitzez hitzeko kronikatzat hartzen, baizik eta haien balio-sistemen irudikapen figuratibo edo sinbolikotzat.\nHala ere, pertsona askok, hala nola ateoek, agnostikoek edo erlijio horietakoren bateko sinestunek, mito eta mitologia hitzak erabiltzen dituzte erlijio batean edo gehiagotan agertzen diren historiak edo fededuna denaz bestelako erlijioak faltsutzat edo, gehienez ere, zalantzazkotzat jotzeko. Horrela, gaur egun dauden erlijio gehienetako jendea iraindu egiten da beren fedea mito-multzotzat hartzen denean; izan ere, haien erlijioa berez gezurra dela esatea bezala da, eta hori beren sinesmenen aurka doa. Horren adibidea da talde kristau askotan Bibliako kontakizunei dagokienez; izan ere, Bibliako fededunek ez dute uste, oro har, beren istorioetako batzuk mitologikoak direnik, eta hitz hori hitz gutxiesgarritzat baino ez da erabiltzen.\nHala ere, jende gehiena ados dago erlijio bakoitzak bere erlijio-eskrituren inguruan garatu den mito-multzo batekin; izan ere, mito hitza bera modu objektiboan egiaztatu ezin diren gertaerei buruzkoa da. Era berean, mitologia juduaz, mitologia kristauaz edo mitologia islamiarraz hitz egin daitekeela uste da, sinesmen horietan dauden elementu mitikoez hitz egiteko, fedearen printzipioen egiazkotasunaz edo bere historiaren bertsioez hitz egin gabe; izan ere, bere erlijioa egiazkotzat hartzea pertsona bakoitzaren fedeari eta sinesmenei dagokie, eta ez mitoen azterketari.\nHorren adibide dira gaur egungo apaiz eta errabinoak mugimendu judu eta kristau liberalenen barruan, neopaganoez gain, beren testu erlijiosoek mitoak dituztela onartzeko arazorik ez dutenak. Horrela, bere testu sakratuak egia erlijioso gisa ikusten dituzte, inspirazio jainkotiarrak errebelatuak, baina gizadiaren hizkuntzan erakutsiak. Hala ere, edozein esparrutan gertatzen den bezala, beste batzuk, aitzitik, ez daude horrekin ados.\nMitologia moderno ez-erlijiosoa[aldatu | aldatu iturburu kodea]\nOdin, mitologia nordikokoa, eta Väinämöinen, mitologia finlandiarrekoa izan ziren J. R. R. Tolkienentzat inspirazioa Gandalf Magoa sortzeko.\nNahiz eta jende askok mitologia antzinako kulturekin edo erlijioekin erlazionatzen duen, ez da beti horrela izaten. Adibidez, telesailak, liburuak eta ipuinak, eta rol-jokoak, besteak beste, fikziozko unibertso propioa osatzea lortzen dutenak; osagai mitologiko oso garrantzitsuak hartzen dituzte, batzuetan sistema filosofiko sakon eta korapilatsuak ere sor ditzaketenak. Mitologia mota honen adibide bikaina J. R. R. Tolkienek bere Silmarillion eta Eraztunen Jauna liburuetan garatutakoa da, besteak beste, berak legendarium deitu zuena, edo Cthulhuren mitoak, H. P. Lovecraften eleberrien eta bere zirkuluaren bateratzetik sortuak. Azken hauek, fisika ezezagun batetik abiatuz azaltzen dute unibertso osoa (suposatzen baitu unibertsoaren eta zientzien gure ezagutzek premisa okerrak dituztela), eta Jainkoaren existentziarik eza, non giza ulermenetik haratagoko kreaturak bizi baitira unibertsoan denboren hasieratik. Horren arabera, gizateria haientzat garrantzirik ez duen hauts-mota soil bat da. Gure ustez, jainkoak dira, primigeniar izenekoak, eta haien artetik boteretsuenak, kanpoko jainkoak eta jainko arketipikoak.\nBeste adibide aipagarri batzuk, eleberri eta film desberdinetarako sortutako fikziozko munduak dira; esate baterako, Star Trek, Star Wars, Saint Seiya manga, Drangolace eleberriak, Harry Potter...\nKritikari batzuen iritziz, narrazio modernoetako pertsonaia nagusiak eta istorio-zikloak jabego publikokoak ez direnez, egile-eskubideei buruzko legeek eragotzi egiten diete egile independenteei historia modernoen zikloak jarraitzea, pertsonaien saga horiek mitologien funtsezko ezaugarrietako batzuk partekatzea saihestuz; gutxienez, egile-eskubideen epea bete arte eta jabego publikokoak izatera igaro arte. Hala eta guztiz ere, egile-eskubideen jabeek beste egile batzuekin jarraitzen dute batzuetan, hala nola L. Sprague de Camp-en Tarzan pertsonaiekin eta Conan eleberriekin (originalki Robert E. Howardenak), edo superheroien komikiekin, dozenaka autore izan ohi dituztenak.\nMitologia indigena[aldatu | aldatu iturburu kodea]\nMitologia, hizkuntza mota bat izateaz gain, talde sozial batzuek sortu duten bizimodua da. Hori dela eta, uste da soziologia modernoa, ia osorik, ez dela arduratzen komunitate indigenen sinesmen eta bizipenei dagokienez "egiaztaezinak" diren itxurazko gertakariekin zerikusia duten gertaerez. Kontuan izan behar da, gizarte horiek, beren "ez intelektualtasunaren" erdian, mundua ikusteko modu batzuk erabiltzen dituztela, non "zibilizatu edo intelektual" izeneko gizarteek ez duten haiek behatzeko gaitasunik. Esperientzietan antzeman daitezke, zientziaren begien aurrean azaldu ezin diren esperientzietan, baina esperientziaren aurrean azal daitezkeenetan. Esan behar da egiaztagarri guztiak ez direla benetan existitzen.\nMitologiak eta egutegiak[aldatu | aldatu iturburu kodea]\nVenusen eskultura bat\nOraingo egutegian, gregorianoa deitzen dena, hilabeteak eta asteko egunek izaki eta jainko mitologikoetatik eratorritako izenak dituzte. Gaztelania bezalako hizkuntzetan, jatorri hau begi bistakoa da, baina horrek ez du esan nahi mitologia propiotik datozela. Adibide bat ematearren, gaztelaniaz ostirala "viernes" Venus-etik dator, erromatar mitologiako jainkosa zena eta ingelesez, berriz, "friday" Freyja jainko alemaniarragandik dator. Bi kasuetan antzekotasunak dituzten izakiei lotuta daude, edertasunaren jainkosan baitira biak.\n↑ «Aeschylus, Prometheus Bound, line 1» www.perseus.tufts.edu (Noiz kontsultatua: 2022-04-27).\n↑ (Gaztelaniaz) Espinosa, Francisco Miguel. (2017-11-07). J.R.R. Tolkien, una mitología viva - Jot Down Cultural Magazine. (Noiz kontsultatua: 2022-04-27).\n↑ (Gaztelaniaz) Fernando dice. (2018-09-10). «El origen del nombre de los días de la semana» astrométrico | El blog de Antonio Pérez Verde (Noiz kontsultatua: 2022-04-27).\nKulturaka[aldatu | aldatu iturburu kodea]\nOrriaren azken aldaketa: 1 maiatza 2022, 09:38.


Espainiak ez ditu bete ingurumenarekiko konpromisoak | Consumer\nEspainiak ez ditu bete ingurumenarekiko konpromisoak\nIngurumen Politiken Behatokiak "ahultasun berezia" atzeman du co2-emisioen aurkako borrokan\nIngurumenak babes-lege ugari ditu Espainian, asko Europako ingurumen-eskakizunetatik sortutakoak, baina oraindik urrun gaude araudi berriak modu eredugarrian aplikatzetik eta hartutako ingurumen-konpromisoak betetzetik. Funtsean, horixe da Ingurumen Politiken Behatokiak atzo aurkeztu zuen 2007ko txostenean egiten duen azterketa.\nEspainiako 25 unibertsitatetako 40 irakasle eta espezialisten ekarpenekin egindako txosten horrek ingurumen-arloko politika publikoak ebaluatzen ditu eta ezaugarri komun bat aurkitzen du: bai Gobernu zentralak bai autonomia-erkidegoek legeak onartu eta beren aginduak onartzen dituzte, baina ez dituzte betetzen. Askotan, Behatokiak dio, “sektore-tentsioak” eta ingurumen-eskakizunak gogortzen direnean mehatxupean sentitzen diren interes ekonomikoak direla eta. Horregatik, nekazaritza-, industria-, meatzaritza-, urbanizazio- eta beste sektore batzuen jarduera “ingurumena babesteko interes publikoekin” bateratzeko eskatzen du.\nAutonomia-erkidegoei dagokienez, txostenak hainbat inplikazio-maila antzematen ditu ingurumenaren arloan; izan ere, autonomia erkidego batzuk aktibo daude ingurumenaren babesean. Hiru autonomia-erkidegok onartu dituzte ingurumena babesteko legeak (Aragoi, Kantabria eta Valentziako Erkidegoa), baina, azterlan horren arabera, betearazpen-esparruan joera orokorra dago “lerro berdea” (espazioak eta espezieak babestea) deritzonaren eta “lerro urdina” delakoaren (poluzioaren aurkako borroka) artean.\nLegeak ez dira aski\nIngurumen Politiken Behatokiko zuzendariak eta analisiaren koordinatzaileak, Fernando López Ramónek, ohartarazi zuen bereizi egiten direla araudian finkatutako teoria eta aplikazio eraginkorra, bai estatuan bai autonomia-erkidegoan gertatzen dena eta “bereziki arriskutsua” dena ingurumenaren arloan.\nAzterlanak azpimarratzen du karbono dioxidoaren (CO2) emisioen aurkako borrokan administrazio publikoek erakutsitako “ahultasun berezia” eta Kyotoko Protokoloak Espainiarentzat ezarritako murrizketa-helburuak sistematikoki ez betetzea.\nNeurri “positiboak” nabarmendu arren (adibidez, ingurumeneko fiskaltza bereziak sortzea), txostenak ingurumen-politika publikoak ebaluatzen ditu eta Espainiako sistema juridikoaren “ezaugarri komun arriskutsua” definitzen du. Sistema hori ez da betetzen, “sektore-tentsioen” eta mehatxupean sentitzen diren interes ekonomikoen ondorioz.\nIngurumen Politiken Behatokiak, 2007ko txostenean, ondorio hau atera zuen: bai Gobernu zentralak bai autonomia-erkidegoek legeak onartu eta beren aginduak onartzen dituzte, baina ez dituzte betetzen\nEgoera horren aurrean, Cristina Narbona Ingurumen ministroak esan zuen premiazkoa dela “paradigma aldatzea”. Administrazioen legeak eta ekintza publikoa ezinbestekoak dira, baina ez dira aski. “Informazioa ez ezik, jakintzak ere badituzten herritarrak behar ditugu, zorrotza izan daitekeen iritzia osatzeko”, esan zuen Narbonak, eta nabarmendu zuen gero eta espainiar gehiagok badakitela “kutsatu gabe eta hainbeste suntsitu gabe hazi daitekeela”.\nEspainiatik Kiotoko Protokoloaren helburuetatik urruntzen ari dela egiaztatu ondoren, azterlanaren arabera, hori betetzea “saihestezina da eta politika arautzaile zorrotzagoak hartzera behartu dezake, berotegi-efektuko gasen emisio-eskubideen merkatuaren jokoari utzitako jarduera-esparrua ere gaindituko dutenak”.\nAzkenik, eta azaldutako guztia gorabehera, Ekologia eta Garapena Fundazioko zuzendari Víctor Viñualesek aurrerapenak nabarmendu zituen, hala nola 2008ko martxoan Espainiako Burtsan “jasangarritasun-indizea” sartzea.\nEspainia ingurumena leyes-eu Medio-eu observatorio de políticas ambientales-eu


kritiken hemeroteka » Herri tradizioa\n« Leihotik at, barrura begira | Ezer ez da betiko »\nGeure ipuinak / Xabier Etxaniz Erle / Pamiela, 2000\nHerri tradizioa Javier Rojo / El Correo, 2001-05-23\nIpuin tradizionalen antologia berri bat plazaratu du Xabier Etxaniz Erle idazle eta ikertzaileak Geure ipuinak deitutako liburu honetan. Folkloristek egindako bilketa lanetan oinarrituta, idazleak istorio multzo bat aukeratu du eta pixkanaka moldatua edizio irakurgarria egiteko asmoz. Esan nahi dut liburu hau, bereziki irakurle arruntei zuzendutako lana dela, eta horregatik ipuinetan agertzen den idazkera euskara batura egokitu dela ortografia eta morfologiari dagozkienetan.\nHorretara mugatu du edizio prestatzaileak bere eskua. Testuen bestelako hizkuntza berezitasunak bere hartan utzi ditu. Edonola ere, gai honetaz zerbait gehiago jakin nahi duen irakurlea ere gogoan izan du idazleak. Gibel solasa eta bibliografia egiterakoan erakusten duenez. Irakurleak batzuetan nabarituko du ipuinetan adibidez, salto handiak daudela denbora eta espazioan, edota pertsonaia batzuk agertu eta desagertzen direla: ohizkoak diren koherentzia parametroak errespetatu gabe. Kontuan hartu behar du ahozko tradiziotik hartuta daudela eta idatzizko aldaerak ezin dituela ahozko kontaeraren berezitasun guztiak gorde. Azken finean, ahots ozenez irakurtzeko liburua da, oso edizio zaindu batean marrazkiak eta guzti aurkeztua.


Dudak uxatzeko, Dudaken | Dudak uxatzeko, Dudaken – iparraldekohitza\nIkas elkarteak Dudaken plazaratu berri du Interneten, bereziki errepikatzen diren huts gramatikalak zuzentzen laguntzeko; bestelako fitxa didaktikoak ere baditu\nBilatzaile bat du Ikas zentroaren webgunearen atal berriak (www.dudaken. ikas.eus), dudak uxatu nahi dituenarentzat. Dudaken “hezkuntzako estilo liburu” izateko anbizioarekin sortu du pedagogia zerbitzuak eskaintzen dituen elkarteak. Frantsesa “kalkatzeagatik” egiten diren hutsak zuzentzeko laguntza berezia eskaintzen dio Ikasen zerbitzu berriak bilaketa egin ala fitxa desberdinak kontsultatzen dituenari. Bidean da proiektuaren sakelako formatua ere, telefono-aplikazio forma ukanen duena.\nGramatika izan zen abiapuntua, nahiz eta gero beste sailetako fitxa didaktikoak gehitu dituzten. Zehazki, ohikoak bilakatzen diren huts gramatikalak aipatzen ditu Aines Dufau Ikaseko zuzendariak abiapuntu moduan: “Argitaletxe gisa aspaldi honetan ohartuak gara argitaratzeko prest ezarri behar ditugun testuetan huts batzuk maiz zuzendu behar direla, eta horiek frantsesaren eraginez gertatzen direla, edo euskal gramatikaren ezagutza eskasagatik”. 33 fitxa osatu dituzte lantaldean, eta horietarik 26 gramatika sailekoak dira; besteak hiztegia, lexikoak, ahoskera eta ortotipografia (laburdurak eta sinboloak) dira.\nProfil desberdinetakoak dira xedea plantan ezartzen parte hartu duten partaideak. Celine Mounole unibertsitate irakaslea da, eta bere ikasleentzat ere halako tresna baten beharra sumatzen zuen, “frantsesaren eraginez, eta euskara ez baita lehenago bezala entzuten; euskarak zituen ñabardura batzuk ahultzen eta galtzen ari dira emeki-emeki”. Usu errepikatzen diren hutsen artean aipatzen ditu “bera-ren eta berdina-ren arteko diferentzia, edo eta ala, bere eta haren“, besteak beste. “Egun guztiz zuzentzen ditugun hutsen” artean direnak irakasle eta euskaltzainaren erranetan.\nIrakaskuntzatik hurbildu da talde horretara Antton Luku ere, erretreta hartu aitzin klasean ukan zituen “ikasle horiek arras gogoan”. AEK-ko helduei eta itzultzaileei zuzendu zaie tresna berria, baina hastapen batean bestelako jomuga batean pentsatzen zuen Lukuk: “Ikasleek beti badituzte galderak metraileta bezala ateratzen dituztenak: Behar dut? Ahal dut? Tenorea nola erraten da? Nonbait molde hiper sinple batean idazten ahal bazen hori ikasle horien laguntzeko…”. Bazituen bere irakasle urteetatik “gramatika mailan eginak gauza batzuk”, baina azken emaitza “seriosago, zientifikoago” iduri zaio. Ikaseko langileak argitalpenetan ohartu bezala, Lukuk Donibane Garazin ematen zituen kurtsoetan entzuten zituen huts errepikakorrak, partez “itzulpen etengabeak sortzen dituenak”. Dudakenek huts horien erremedioa izan nahi luke, xumeki hastapen batean.\nHiztegi sailean, fitxa baten izena ondoko hau da: Iparraldeko hiztegia hobetsiz. Hiztegi hori lanjerean ote denez galdeturik, hala dio Ikaseko zuzendariak: “Bai; segurki, Iparraldean ez baldin badugu hemengo hiztegia baliatzen, galdu egingo da; bistan da. Bizkitartean azpimarratzen dugu Iparraldeko hiztegi hori Euskaltzaindiak finkatua duen Hiztegi Batuaren corpusean sartua dela; hitz horiek erabiliz —adibidez, zaindu, ezen ez eta babestu—, euskal hiztegia aberasten dugu”.\nEz baitzaio arrotza, Antton Lukuk Libertimenduen sasoi hastapena aitzakiatzat hartzen du hiztegiaren aniztasuna aipatzeko: “Batua euskaltzaleon helburua da. Salbu, praktikan hartzen badugu Libertimendu guztietako corpusa, ohartuko gara baliatua den euskarak baduela errealitate bat eta baduela hiztegi bat. Beraz, martxan bada, erran nahi du entzuten dutela, baduela eragin belarrian eta inportantzia bat erreferentzia gisa”. Erranei umorea gehituz, Iparraldeko hiztegia lantzea ez zaio “postura politiko bat” iduri, “sezesionista edo ez dakit zer”, baizik eta haur edo gazte bati euskara irakasterakoan “bere ingurumena gogoan atxikitzea”.\nCeline Mounolek, kasu konkretuak aipatzean, “mugatua eta mugagabea Iparraldeko mintzo edo hizkera anitzetan galdu” egin dela dio: elizatan mugagabea eta elizetan mugatua, adibidez”. Azpimarratzen du Euskaltzaindiak euskara batuaren hedatzeko hartu zuen norabidea egoki ikusten dutela: “Ona zela uste dugu, eta guk ere araua ezarri behar dugula, gutxienez euskara estandarraz ari garelarik”.\nArgitaletxe gisa “nolako hizkuntza erabiltzen dugun erakutsi nahi dugu”, dio Aines Dufauk, “idazleak edota itzultzaileak lagundu” nahiarekin batean. Antton Luku taldean sartu zelarik, ordea, tresna gehiago irakaskuntzara bideratuko zela uste zuen: “Baina orain izanen da estreina fase bat, eta agertuko da jendeek kontsumitzen dutenez edo ez. Kontsumitzen badute, erran nahi du Ikasen sistema ona dela eta beharko dela bete”.\nDudaken edukiz handitzea pentsatua da jadanik. Aines Dufau: “Urte hondar honetan beste zenbait fitxa plazaratuko ditugu, hala nola: bat (Urte berri on bat desiratzen dizut?) eta ezberdin (95 film emanaldi ezberdinak antolatuak izan dira?), baizik ez…”. Formakuntza zikloak ere egiten hasiak dira paraleloki Celine Mounole eta Antton Lukuren parte hartzearekin, besteak beste. Uztailean ere egun osoko formakuntza izanen da UEUn.\nIkaseko zazpi langileek forma ere zaindu dute, Dufauren arabera, “gai idorra” izan daitekeen gramatika ulertzeko tresna “erabilerraza” izan dadin. Webgunea abian, telefono aplikazioa bidean, Ikaseko zuzendariak dionaz, erabiltzaileen oharrei beha egonen dira oraindik goiti: “Erabiltzaileen oharrei esker, tresna hobetu nahi dugu, beharrez tresnaren erabilera erraztuz, eta fitxen edukia ere bai, korapilatsuak diren gaiak ahal bezainbat argituz”.


ELAk Jaurlaritzak onartutako Euskal Enplegu Publikoaren lege proiektua erretiratzeko eskatu du Legebiltzarreko Batzordean\nELAko ordezkariek Eusko Legebiltzarreko Erakunde, Segurtasun eta Justizia Batzordean parte hartu dute; bertan, Legebiltzarrean izapidetzen ari den testuaren aurka agertu dira eta Batzordean egungo egoera errotik aldatuko duen lege bat bultzatzeko eskatu dute.\nTestua ez onartzeko arrazoiak honako hauek dira:\nAurreko legegintzaldian Jaurlaritzak aurkeztu eta ondoren baztertutako testuaren "kopia hutsa” da.\nEz da sindikatuekin negoziatu. Areago, Mahai Orokorrean ordezkaritza duten sindikatu guztiek aho batez baztertu dute.\nEstatuko legediaren menpe jartzen da, euskal esparru propioari uko eginez.\nBehin-behinekotasuna EAE ko administrazioen gaitz nagusietako bat da: egun 40.000 herri-langile baino gehiago egoera prekarioan daude. Hala ere, lege-proiektu honek ez du mugarik ezartzen; aitzitik, atea zabalik uzten du are gehiago handitu dadin.\nAldi baterako kontratazioaren gehiegizko erabilerari mugarik ezarri gabe jarraitzen du, eta ez du mekanismorik aurreikusten egon dauden lanpostu egiturazkoak formalki “sortzeko”, Europako Auzitegiek arreta deitu arren.\nLege-proiektuaren 19. eta 20. xedapenetan ustezko kontsolidazio baterako jasotako aurreikuspenak:\nFinkapen hori bermatzetik urrun daude, egoera prekarioan dauden milaka eta milaka langile kanpo uzten baitituzte.\nBeren aplikazio-eremutik kanpo uzten dituzte langile asko, baita kolektibo oso zabalak ere, hala nola unibertsitateaz kanpoko irakasleak.\nBere garaian EFPLk 3. eta 4. xedapen iragankorretan edo EPOEk 4. xedapen iragankorrean jasotzen zuena baino finkatze-berme txikiagoa eskaintzen dute.?\nGizarteak, sindikatuek eta langileek administrazioen eguneroko kudeaketan parte hartzeko eskaintzen dituen tresnak urriak dira guztiz. Txandakako gobernuko buruzagi politikoei eta izendapen askeko kargudunei botere osoa ematen die edozein erabaki hartzeko orduan.\nAdministrazioak lan-baldintzak alde bakarrez erabakitzeko eta akordioak ez betetzeko duen ahalmena indartzen du. Horrekin, de facto, negoziazio kolektiborako eskubidea baliorik gabe uzten du.\nLehen aldiz kode etiko bat ezartzen da, erabakiak hartzerakoan objektibotasunean eta independentzian oinarritzen den enplegatu publikoaren izaera bera auzitan jartzen duena.\nEz dago zerbitzu publikoak eta langileak euskalduntzearen aldeko benetako apusturik.\nBeraz, ELAko ordezkariek Batzordean ordezkaritza duten alderdi politikoei eskatu diete testua atzera bota dezaten eta egungo egoera errotik aldatuko duen bestelako lege bat bultza dezaten:\nBerezkoa, euskalduna, independentea eta gizartearen zaintzapekoa, interes orokorrari erantzungo dioten zerbitzu publikoak, unibertsalak, doakoak eta kalitatezkoak bermatzeko, eta ez interes alderdikoien eta kapitalaren interesen aldekoa.\nFuntzio publikoa enplegatu publikoek beteko dutela bermatuko duena, zerbitzu gehiago pribatizatzea eragotziko duena eta enpleguari eutsiko zaiola bermatuta, pribatizatutako zerbitzuak arlo publikora itzuliko dituena.\n40.OOO langile publikoren enplegua finkatuko duen legea. Eta egungo egoera errepikatzea saihestuko duten neurriak jasoko dituena.\nLan-baldintza duinak eta benetako negoziazio kolektiborako eskubidea bermatuko dituena, mugiezintasunean eta independentzian oinarrituta, kanpoko esku-sartzerik gabe, eta alde bakarreko inposiziorik gabe.\nGenero-berdintasunaren aldeko apustua egingo duena eta soldaten arteko arrakalari azkena emango diona.\nErakundeen inplikazioa ezinbestekoa da euskaldunon euskaraz bizi eta lan egiteko eskubidea bermatzeko; horregatik, lege berriak benetako tresnak sortu beharko lituzke, gure administrazio publikoak eta sektore publiko osoa egiatan eta epe laburrean euskalduntzeko. Zentzu honetan, ELAk euskaraz bizitzeko aurkeztu berri dituen 11 urratsen artean, bereziki aipatzekoa deritzogu enplegu publikoko lege berri bati buruz ari garen gaurko honetan, ondorengoari: hurrengo 15 urteetako erretiro prozesuak erabiltzea 15 urtetan zerbitzu guztiak elebidunak izango direla bermatzeko eta langile guztiek euskara ulertzeko gaitasuna dutela ziurtatzeko.


Euskal Herriko Bertsozale Elkarteak eta LABORAL Kutxak lau urtetarako hitzarmena berritu dugu — Bertsozale Elkartea\nEuskal Herriko Bertsozale Elkarteak eta LABORAL Kutxak lau urtetarako hitzarmena berritu dugu\nDuela lau urte hartutako konpromisoari eutsiko diogu Euskal Herriko Bertsozale Elkarteak eta LABORAL Kutxak. Arrasaten, LABORAL Kutxaren egoitzan elkartu dira bi erakundeotako ordezkariak duela lau urte sinatutako hitzarmena berritzeko: LABORAL Kutxaren izenean Ibon Urgoitik, Negozioaren Garapen Areako zuzendariak, eta Euskal Herriko Bertsozale Elkartearen izenean, Lehendakaritza Taldeko kidea den Igor Elortzak sinatu dute hitzarmena. Akordio honi esker, LABORAL Kutxak Euskal Herriko Bertsozale Elkartearen proiektu osoa garatzen lagunduko du.\nElkarteak eta LABORAL Kutxak, euskalgintzari eta kulturgintzari loturiko helburuetan bat etorrita eta elkarlanean sinetsita, lau urterako hitzarmena sinatu dugu. Ekarpenak bultzada handia emango dio bertsolaritzari.\nEuskal Herriko Bertsozale Elkarteko eta LABORAL Kutxako ordezkariak.


Amaitu da Garagardo Azoka: eskerrik asko guztioi! - Ordizia Rugby\nAmaitu da Garagardo Azoka: eskerrik asko guztioi!\nGaragardo azoka amaitu da: eskerrik asko guztioi!\nOrdizia Rugby Elkarteko zuzendaritzak lerro hauen bidez eskerrak eman nahi dizkie Garagardo Azokaren 2021eko udazkeneko edizioan parte hartu duten guztiei.\nEz dugu inor ahaztu nahi, eta horregatik eskerrak ematen dizkiegu egun hauetan ekitaldian lan egin duten pertsona guztiei, jokalariei eta boluntarioei, egunotan azoka girotu duten musikariei, Belatzi eta Burrunbazaleri, Erramuni astelehen honetan prestatu digun paella bikainagatik, Ordiziako Udalaren esanetara eta prestutasunagatik, eta aipatu gabe egon arren, oinarrizkoak diren guztiei, bere ahaleginik gabe, aurrera egiteko gai izango ez ginatekeelako.\nAzkenik, eskerrak eman nahi dizkiegu frontoira hurbildu diren guztiei, zaleei, bazkideei eta errugbiko lagunei, beraientzat pentsatuta dagoelako lan hau guztia, eta haiek gabe ez lukeelako zentzurik izango.\nDatorren urteko edizioan ikusiko dugu elkar ekainean!


Viktor Yanukovych Ukrainako presidentearen eta Jose Manuel Barroso Europako Batzordearen presidentearen telefono elkarrizketa - EBko kazetaria\nUkrainako presidenteak Viktor Yanukovych eta José Manuel Barroso Europako Batzordeko presidenteak arteko telefono elkarrizketa\nGaur (2 abendua) Ukrainako Viktor Yanukovich presidenteak Jose Manuel Barroso Europako Batzordeko presidentea deitu du (Irudian).\nDeialdian, Batzordeko lehendakariak honako puntu hauek egin zituen Ukrainan bizi den egoera larriari buruz:\n1. Alde guztiek eustea erakutsi beharko lukete;\n2. eskubide eta askatasun zibil guztiak errespetatu beharko lirateke;\n3. poliziek indarraren erabilera lehenbailehen ikertu beharko litzateke;\n4. garrantzitsua da Ukrainako agintariek premiazko indar politiko garrantzitsu guztiekin harremanetan jartzea, eta;\n5. irtenbide baketsu eta politikoa da Ukraina egungo egoeratik ateratzeko modu bakarra.\nYanukovych presidentea ados jarri zen ikuspegi honekin eta berariaz berretsi zuen Ukrainako poliziek indarraren erabilera ikertzeko asmoa eta herritarrei emaitzen berri emateko.\nTelefono dei berean zehar, Ukrainako presidenteak Europako Batzordeak Ukrainako ordezkaritza bat jaso dezala eskatu dio Elkarte Hitzarmenaren eta Merkataritza Askeko Arlo Sakon eta Integralaren alderdi batzuei buruz eztabaidatzeko.\nBarroso presidenteak baieztatu du Europako Batzordeak prestakuntza hori dagokion mailan jasotzeko prest zegoela. Azpimarratu du Europako Batzordea prest dagoela hasieratik hitzartutako akordioekin lotutako gauzatze alderdiei buruz eztabaidatzeko, baina inolako negoziaziorik ez irekitzeko.\nBaldintza hauek Yanukovych presidenteak onartu zituen eta erabaki zen garaia eta kontsulta horren maila bide diplomatiko egokien bidez antolatu behar zirela.\nGai erlazionatuak:askatasun zibilakEskubide zibilezaugarrifull-imagetelefono-elkarrizketaeustekoViktor Yanukovych\nBarrosori Norvegiako lehen ministro berriak bilduko\nUkraina: Berdeak EBko ordezkaritza eskatzen du Kiev-era


Joan Jose Elhuyar - ZientziaEus\n1992/11/01 Azkune Mendia, Iñaki - Elhuyar Fundazioa Iturria: Elhuyar aldizkaria\nJoan Jose Elhuyar Lubize, Logroñon jaio zen 1754.eko ekainaren 15ean. Aitaren asmoa, Joan Jose eta Fausto Parisera bidaltzea zen, han ikas zezaten. Joan Jose botanikan aritu zen, baina batez ere kimika ikasi zuen.\nJoan Jose Elhuyar Lubize, Logroñon jaio zen 1754.eko ekainaren 15ean, Azoka-kaleko etxe batean. Aita (Jean Elhuyar) Hazparnekoa zuen eta Ursula Lubize ama berriz, Donibane-Lohizunekoa. Donibanen 1746.ean ezkonduta, gurasoak Bilbora joan ziren bizitzera (aita Parisen ikasitako kirurgilari famatua zen) eta 1753. urtean Logroñora, han plaza aterata. Horregatik jaio ziren Logroñon Joan Joseren anai-arrebak ere: Fausto Fermin 1755.ean eta 1757. urteko abuztuaren 8an Maria Lorentza.\nJoan Jose txikia zela, 1758.ean, ama hil egin zitzaien eta aita Donibane-Lohizuneko Dominika Elizagarairekin berriz ezkondu zen.\nAitaren asmoa, Joan Jose eta Fausto Parisera bidaltzea zen, han berak bezala ikas zezaten. 1772. urtean heldu ziren bi anaiak eta “Le Jardin du Roi” deitzen zioten ikastetxean aritu ziren. Mineralogia, kimika, kristalografia, fisiolo-gia, botanika, zoologia, etab. irakasten zuten. Badakigu Joan Jose botanikan aritu zela, baina batez ere kimika ikasi zuen (bere anaia Faustok bezalaxe). Dirudienez Hilaire Marin Rouelle zen irakaslea eta haren eskutik sartu ziren kimika esperimentalean.\nKanpoan ibili ondoren Bergarara itzuli zen, eta bertan ihardun zuen lanean, anaiarekin batera, wolframioa aurkitu arte.\nGarai hartan kimika iraultza handia ari zen jasaten. Bismutoa, nikela, eta manganesoa adibidez, orduan aurkitu zituzten eta nomenklatura berria ere orduan ari zen ezartzen. Lavoisier, Berthollet, Guyton Morveau, Bergman, Scheele, Werner eta abarren lanak ezagutu zituen Joan Jose Elhuyarrek.\n1777.ean Joan Jose Parisetik Bergarako Erret Mintegira (Xabier Maria Munibe eta Azkoitiko Zalduntxoek sortutakora) etorri zen lanera. Hurrengo urtean bere anaia Fausto etorriko zitzaion, baina berriz ere bi anaiak Europan zehar ibili ziren metalurgia eta mineralo-giako azken berrikuntzak ikasten, Espainiako itsas armadaren minis-traritzak bidalita; kanoiak egiteko azken aurrerapenez jabetzea nahi bait zuten. Paris, Strasburg, Mannheim, Frankfurt, Leipzig eta abarren barrena ibili ondoren, Freiburg-en Abraham Theophile Werner-en metalurgi teknikak ikasi zituzten.\n1781.ean Austriara joan ziren udaberrian eta handik Hungariara. Vienan Born-eko baroiarekin egon ziren; zilarra purifikatzeko sistema asmatu zuenarekin.\n1781.ean, anaia Fausto Bergarara itzuli zen, baina Joan Josek Suediarako bidea hartu zuen. Uppsalan Bergmanen ikastaroan egon zen. Bergman mineralak sopletez analizatzen oso aditua zen, eta dirudienez “wolfram”ezko laginak (orain wolframita deitzen zaion mineralezkoak) analizatzen zituzten.\nJoan Jose dirudienez Ingalaterratik pasata, Bergarara itzuli zen eta harez gero bi anaiek batera egin zuten lan bertan wolframioa aurkitu arte.\nArgitu beharra dago Bergarako laborategia oso ongi hornituta zegoela. Tunborg Suediarra bertan izan zenean, Uppsalan Torbern Bergman-ek hobea ez zeukala aitortu zuen. Gainera 1772.etik 1793.erarte ateratako Akten “Estraktoak” penintsulako lehen aldizkari zientifikotzat har daitezke.\nElhuyar anaiek, Bergarako laborategian 1782.ean wolframio deitutako elementu kimikoa lehen aldiz isolatu eta Gasteizko batzar nagusietako Aktetan argitaratu ziren erabilitako prozeduraren xehetasunak.\nGero Joan Jose Ameriketara joan zen, Nueva Granada-ko (oraingo Kolonbiako) meatzeetan aurrerakuntzak eragitera. Bere koinatu Angel Diazekin joan zen hara (Angel Diaz bere arreba Lorentzarekin ezkonduta zegoen eta metalurgian nahiz mineralogian aditua zen).\nKolonbiako meatze-ustiapenak hobetzen aritu zen eta Mutis-en espedizio botaniko famatuan ere parte hartu zuen. Mineralogian espezializatutako injineru militarren sail berezia sortzea proposatu zuen, baina ideia hura ez zen gauzatu.\nBuruko atake batez hil zen Bogotan, 1796.eko irailaren 20an.


Gerra jasan zutenak oroitu dituzte Ataunen, memoria historikoaren zikloa bukatzeko : Goierriko Hitza\n36ko Gerraren ondorioak jasan zituztenak gogoratuz bukatu dute Ataunen Iragana gogora ekartzen memoria historikoaren zikloa. Urrian hasita, ekitaldi sorta egin dute herrian, “zapaltzaileek” idatzitako historiaren gainetik, “euskaldunon benetako historia eta kontakizuna” berreskuratzeko. Ataungo Murkondo, Haitzarri, Biboletak eta Atauniker elkarteek antolatu dute egitaraua, eta bertan, hitzaldiak, antzerki saioak eta etxez etxe banatu den argitalpena izan dira, besteak beste. Aiako ekitaldia, Nekane Munduate artista ataundarrak egindako eskulturaren parean izan da. Dantzarien agurra eta lore eskaintza egin dituzte. Asier Rodriguez alkateak parte hartu du ekitaldian, hainbat herritarrekin batera. Bere hitzetan, “iragaranen garrantzia, poliki bada ere, azaleratzen eta dagokion garrantzia ematen” ari dira. “Herri honen memoriak zutik dirau eta jende asko ari da, gurea izan dena berreskuratzen eta benetako historia idazten”. Hala, “indentitateari eutsi nahiak eta herri izarea indartzeak gure komunitate sena” sendotu dutela uste du. Zentzu horretan, “euskal belaunaldi desberdinetan, euskaldunok ‘hitza eta erabakia’ izateko herritar ugari borrokatu” direla azpimarratu du, eta etorkizuna, “elkarrekin” eraiki behar dela, “inoren esku hartzerik gabe” herritarrek erabaki behar dutela.


About: Donostia (boua)\nDonostia Euskadiko guda-ontzi laguntzarako ontziteriaren boua zen. 1936ko abenduan bere eskifaia matxinatu eta ofizialak harrapatu ondoren, Bilbora Virgen del Carmen bou frankista heldu zen. Brankan Gipuzkoak zuen 76,2 mm eta popan ekarri zuen 47 mm kanoiak jarri zizkioten. Gainera metrailadore bi eta sei oldar alemaniarrak zituen. Segidan, Virgen del Carmen bouari Donostia birbatailatu zioten. Itsasontziak 36,8 metroko luzera eta 7,11 metroko zabalera zuen eta 10 korapiloko abiadura ere har zezakeen. Donosti bouak Euskadiko guda-ontzi laguntzarako ontziterian zela kapitain bakarra izan zuen:Francisco Elortegi (1936ko abendutik-1937ko azarora) 1937 urteko martxoaren 5ean, Matxitxakoko itsas batailan hartu zuen parte: Galdames merkataritza-ontzia Canariasen eskuetan geratu zenean, Donostia itsas zabalera sartu zen ihes egiteko, gerora Arcachonen atrakatzeko. Euskadiko guda-ontzi laguntzarako ontziteriaren zerbitzuan izan ondoren, Frantzian bilatu zuen babesa. 1937ko azaroan boua Errepublikako guda-ontziteriaren eskuetan bukatu arte. (eu)\nDonostia Euskadiko guda-ontzi laguntzarako ontziteriaren boua zen. 1936ko abenduan bere eskifaia matxinatu eta ofizialak harrapatu ondoren, Bilbora Virgen del Carmen bou frankista heldu zen. Brankan Gipuzkoak zuen 76,2 mm eta popan ekarri zuen 47 mm kanoiak jarri zizkioten. Gainera metrailadore bi eta sei oldar alemaniarrak zituen. Segidan, Virgen del Carmen bouari Donostia birbatailatu zioten. Itsasontziak 36,8 metroko luzera eta 7,11 metroko zabalera zuen eta 10 korapiloko abiadura ere har zezakeen. (eu)\nDonostia (boua) (eu)


topic_facet:"Mekanizazioa (Heziketa Zikloa). Erdi maila" topic_facet:"Instalazioa eta mantenimendua (Lanbide Arloa)" topic_facet:"Metal Eraikuntzen Irudikapena (Modulua)" topic_facet:"Instalazioen irudikapen grafikoa (Modulua)" author_facet:"Altube, Kepa"\nProposatutako gaia: Mekanizazioa (Heziketa Zikloa). Erdi maila Proposatutako gaia: Instalazioa eta mantenimendua (Lanbide Arloa) Proposatutako gaia: Metal Eraikuntzen Irudikapena (Modulua) Proposatutako gaia: Instalazioen irudikapen grafikoa (Modulua) Egilea: Altube, Kepa\n1 Ekipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) 1 Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) Instalazioen irudikapen grafikoa (Modulua) 1 Interpretazio grafikoa (Modulua) 1 Lanbide Heziketa 1 Makineriako Irudikapen Grafikoa (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila 1 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


“Historiako jipoi handiena ematen lagundu dugu” | Angelu itsua\nHasiera » Uncategorized » “Historiako jipoi handiena ematen lagundu dugu”\n“Gaseatu eliza”, “Sartu egurra ematen”, “2.000 tiro jo ditugu”, “Hau sarraski bat izan da”, “Mila esker, zerbitzu ona”. Askotan entzun ditugu 1976ko martxoaren 3an eraso egin zuten polizien elkarrizketak, baina hala ere, audioa berriz entzutean hotzikara moduko bat sartzen zaio bati gorputzean. Bost langile hil eta ehun baino gehiago zauritu zituzten egun hartan Gasteizen.\n40 urte bete dira triskantza hura gertatu zenetik eta egunotan hainbat ekitaldi antolatu dituzte elkarte eta instituzioek biktimak gogoan izan eta beste behin justizia eskatzeko. Hilketak izan ziren Zaramaga auzoan Memoriala zabaldu zuen asteazkenean Martxoak 3 elkarteak. Ostegunean, berriz, eguerdian omenaldia eskainiko diete hildako langileei eta arratsaldean Andra Mari Zuriaren plazatik manifestazioa irtengo da San Frantzisko elizaren ateraino.\nDuela 40 urteko martxoko arratsalde hartan milaka lagun zeuden bilduta elizan. Hiriko lantegietan greba orokorra erabatekoa zen goizean goizetik, eta hainbat liskar izan ziren arren, arratsaldeko asanbladan giroa lasaia zen.\nRadio Vitoriak, eliza barruan tokatu zen emakume baten testigantza eskaini du duela gutxi, bere hitzek ezin hobeto azaltzen dute poliziak eraso zuenean bizitakoa:\n“Ikaragarria izan zen. Kanpoan kargatzen hasi zirenean mikrofonotik esan ziguten lasai egoteko, ezin zutela barrura sartu. Polizia zapi zuri batekin sartu zen; gonbidatu zieten armak kanpoan utzi eta hitz egitera. Baina erantzuna izan zen ke-bonbekin sartzea. Lehena konfesatoki batean erori zen eta ondoren bonbek erortzen jarraitu zuten, hamar edo hamabi.\nLorontziekin elizako kristalak hautsi genituen arnasa hartzeko, baina polizia metrailetekin agertzen zen. Kanpoan zegoen jendea, ikusirik barrukoak itotzen ari ginela, harriak botatzen hasi zen. Orduan metrailetekin tirokatzen hasi ziren. Guk ez genuen sinesten metrailetak zirenik. Ate batetik kanpora atera ginenean ikusi genuen jendea poliziari harrika aurre egiten eta hauek metrailetekin tiro egiten. Hormen gainetik salto eginez atera behar izan ginen erdi itota, batzuk besotan hartuta, ezin zutelako zutik egon, eta borrekin jotzen zieten”.\nTestigantza honek, San Frantzisko elizan gertatutakoa lehen eskutik kontatzeaz gain, badu balio bat: emakume baten ahotik irten dela. Askotan nabarmendu izan da 1976ko lehen hilabete horietan langileek hasitako borrokan emakumeek izandako pisua. Bilerak antolatu zituzten, erresistentzia kutxa elikatu eta manifestazioak egin erosketako poltsa hutsak soinean zituztela, garai haietan ohikoa zen protesta mota.\nPoltsa huts horiek duten karga sinbolikoaz jabetuta, Irantzu Lekue artista gasteiztarrak Emakumeen Indarra eskultura paratu du Zaramaga auzoan sortu berri duten Memorialean.\nEMAKUMEEN INDARRA! Borrokan darraigu @Ira_Lekue MILA ESKER!!!! #Martxoak3 #M3M pic.twitter.com/4jdMoR28re\n— EmakumeenAsanblAraba (@EmakuAsnblAraba) 2016(e)ko martxoak 2\nGasteizko langileen borroka garai sozio-politiko oso bizian egokitu zen. Euskal Herrian 1974ko abendutik langileak gero eta maizago hasi ziren kalera ateratzen, aldarrikapen laboral eta politikoekin, eta asanbladek indar handia hartu zuten. 1976ko hastapenetan asanblearismoak goia jo zuen, batasun sindikalaren beharra ikusten zen, eta batasun hori lantegietako ordezkarien koordinadoren bidez lortu zen nolabait.\nGurean oso garrantzitsuak izan ziren Bizkaiko Lantegien Koordinadora eta Gasteizko Langile Koordinadora. Zer punturaino, Gasteizko martxoko sarraskia izan zen sindikalismotik haragoko langileen auto-antolaketari egindako erasoa? Juan Mari Arregik zutabe honetan horixe iradokitzen du.\n1976ko martxoaren 3ko biharamunean prentsa frankistak gertaeren bertsio ofiziala baino ez zuen eskaini. Hura talde klandestinoek sortutako tragedia bat baino ez zen izan, “zenbait alditan segurtasun indarreko agenteak harrapatuta geratu ziren eta tiroz defendatu behar zuten euren burua”, desinformatu zuen disimulurik gabe El Diario Vascok.\nGaur egun oraindik badaude poliziaren erasoa justifikatzen dutenak –Iñaki Oyarzabal Arabako PPko buruak bere egin zuen poliziaren informeek ziotena– edota martxoaren 3ko biktimak pintadekin iraintzeko gai direnak.\nBaina egia jakin eta justizia egiteko eskaria gero eta indartsuagoa da, gero eta premiazkoagoa, jadanik 40 urte igaro baitira eta erantzule politiko eta polizialak laster ez baitira mundu honetan izango: “Ez dugu ezer hitz egiteko Martxoaren 3ari buruz”, erantzun die haietako batek El Diario.es atariaren itaunei.\nMartxoak 3 elkarteak Europar Parlamentura eraman du kasua eta Argentinan frankismoaren krimenen kontra hasitako kereila ari da bere bidea egiten. Orain, Gorka Urtaran Gasteizko alkateak jakinarazi du Udalak auzibide penala ireki nahi duela gertakari haiengatik eta Argentinako kereilan parte hartzea ere aztertzen ari direla. Esfortzu oro gutxi izango da sarraskia egin eta baimendu zutenek behingoz justiziaren aurrean kontuak eman ditzaten, beraiek nahi ez badute ere.


Euskadik emakumeak ekintzailetzara bultzatzen ditu — LABORAL Kutxa\n29 otsaila, 2016 | argitaratuta LABORAL Kutxa\nEuskadi, startup bat sortzeko plataforma ona izateaz gain, egokiena da emakumeek ekintzailetzari heltzeko. Horixe ondorioztatu da Spain Startup-ek aurkeztutako ‘Ekintzailetzaren Mapa. South Summit’15’ azterketan; horren arabera, Euskadiko emakume ekintzaileen portzentajea Estatuko altuena da; hots, %26 (batez bestekoa %17koa da).\nHala ere, ezin gara hori lau haizetara zabaltzen hasi, startup-etan emakumeen presentzia oraindik oso baxua baita. Eta horren arrazoiak soberan ezagutzen ditugu: garrantzitsuenak familia eta lana uztartzea eta proiektuak finantzatzeko dituzten zailtasunak.\nEmakumeak buru dituzten proiektuetan konfiantza izan dezakegu?\nLikidezia bilatzerakoan, startup-ak sortzen dituzten pertsonek normalean partnerrak bilatzen dituzte, baina emakumeek batzuetan erantzun etsigarri samarrak jasotzen dituzte horien eskutik. Horixe gertatu zaio Pilar Manchón andreari; bera filologoa eta hizkuntzalari konputazionala da, Indisys startup-aren sortzailea. Kapitalaren bila zebilela, inbertsiogile izan zitekeen batek galdetu zion nola egongo zen ziur diruaren zati bat dibortziatuta eta haur bat zuen emakumeak zuzendutako proiektuan jarrita. Pilarrek erantzun zion gizon bat balitz bezalaxe fidatu behar zuela.\nZorionez, Manchónek bere startup-a Intel Corporation enpresari saldu zion, eta multinazional horretan sartu zen Ahotsa eta Asistentzia departamentuko zuzendari gisa —haren enpresan ahotsa adimen artifizialarekin errekonozitzen zen—. Baina denak ez dira hain zorionekoak, eta oraindik asko dago egiteko. Eta egoera berdindu ahal izateko, gogoratu behar da emakumeek abian jartzen dituzten negozioen %80ak luzaroan irauten duela. Emakumeak gizonak baino zuhurragoak dira, eta, ekintzailetzan hasten direnean, jakin badakite proiektua bideragarria izango dela.\nAurrezkiek startup-a sortzeko balio dute\nBaina burutu ahal izateko, bazkideak bilatzeaz gain, ekintzaileek zer bestelako bideak jarraitzen dituzte kapitala bilatzeko? ‘Ekintzailetza Mapa. South Summit’15’ azterketari jarraiki, estatu-mailan, startup-a sortzen dutenen %58arentzat lehen finantzaketa-iturria aurrezkiak izan ohi dira. %26ak familiarengana eta lagunengana jotzen du, %12ak funts pribatuetara, %3ak banku-kredituetara eta soilik %1ak crowdfunding-era. Eskatu ohi duten kopuruari dagokionean, %40ak 100.000 eta 500.000 euro arteko finantzaketa eskatzen du eta soilik %4ak hiru milioi eurotik gorakoa.\nGarrantzitsua da finantzaketa horrekin gastuak denbora baterako estaltzea; izan ere, Espainian startup-en %22ak oraindik ez du diru-sarrerarik, eta %29ak 50.000 euro baino gutxiago eskuratzen ditu. Soilik %1ak lortzen du bost milioi euro baino gehiago fakturatzea. Eta nork daki, baliteke portzentaje hori emakume batek sortutako startup batena izatea.


Garia ereiten hasi eta gaztain erreak jateko garaia | El Diario Vasco\nAlto-urolaGaria ereiten hasi eta gaztain erreak jateko garaia\nGaria ereiten hasi eta gaztain erreak jateko garaia\nBaratzea. Garia, marrubiak, gaztainak, azken tomateak... baserriko baratzea bizi-bizirik dago. / IGARTUBEITI\nHilabete berria sartzearekin batera baratzea eta ingurunea zaintzeko aholku berriak luzatzen dituzte Igartubeititik\nMIRYAM GALILEA EZKIO. Viernes, 3 noviembre 2017, 08:48\nUrtebete baino gehiago bada Igartubeitikoak baserri pareko baratzea lantzen hasi zirela. Poliki-poliki eta Jakoba Errekondoren aholkuak jarraituz fruitu ederrak lortu dituzte. Hilabetero baratzearen aldaketak zeintzuk izan diren eta gertatuko direnak ere azaltzen dizkigute, honetaz gain Jakoba Errekondok baratzea zaintzeko egin beharrekoak izendatzen dituelarik.\n«Honelaxe dio esaera zaharrak: 'azaroko eguna, argitu orduko iluna'. Ederki asko adierazten digu esaera honek azaroan murgildu orduko datorkiguna. Eguna mozten hasi da», diote Igartubeititik.\nGaria ereiten hasteko garaia izaten zen azaroa, eta nola ez, gaztaina erreak jateko eta baserrietako su ederra pizteko garaia, neguaren ataria. Besteak beste, honako landaketak egiteko garaia da: marrubia, eskarola, borraja, porrua, ziazerbak, tipulina...\nIaztik Igartubeitiko baratzean dago marrubia eta urria amaiera eta azaroa da hau landatzeko garaia. Marrubia, azaroan landatu eta bere fruitua udaberri amaieran eta udan emango digu. «Ondoren neguan deskantsuan utzi behar zaio», diote baserritik. «Bere usaina dela eta, intsektu asko erakarriko ditu, eta gaitz asko arrapatzeko arriskua du. Horregatik bere inguruan baratxuriak jartzea gomendatzen da, gaitzak ekiditeko», aholkatzen dute.\nBestetik, neguari begira elikagai dotore bati ekiteko azken egunak dira, ziazerba edo «espinaka» delakoa. Lur freskoa gustatzen zaio honi, eta simaur askorekin ondutakoa. «Egun beroetan ureztatzea komeni da; esaterako, lekadunak egon diren lurrean landatzea onuragarria izango zaigu, bertan geratu den nitrogenoa erruz xurgatuko baitu».\nBestalde, azaroan zehar, baserrietan jarduera berezi bat burutzen zen, 'txarri bodak' edo 'puskak' deritzona. Hau da, txerria hil eta odolkiak egiteko unea eta honetarako porrua eta oreganoa behar izaten zuten, eta dute, baserritarrek. Hortik, «txarri bodak eta baratzearen arteko lotura».\nBada Igartubeiti inguruan beste fruitu eder bat, baserritik esaten duten bezala, askotan jaramon handirik egiten ez dioguna, aspaldidanik ez baita gizakiarentzako elikagaia izan. Baina hala eta guztiz ere misterioz betetako fruitua da, eta berau ematen duen zuhaitza zer esanik ez. «Ezkurraz eta haritzaz ari gara. Hostoak erortzearekin batera, harizti inguruetan ezkur andana ikusiko ditugu lurrean. Igartubeitiko inguruak gaztaina eta ezkurrez josita ditgu oraintxe. Batzuek esaten dute, ezkur ugari izatea aberastasunaren seinale dela. Aurten ezkur ugariko urtea izaten ari da, eta esaerak dioenez 'ezkur urte elur urte'... Kontuak kontu, fruitu hau gaztaina, urra edota intxaurraren pare izan da», diote Igartubeititik.\nHilabete hau hasi berria, Jakoba Errekondok aholku batzuk luzatzen dizkigu oraingoan ere, gure ingurunea eta baratzeak zaindu eta azken hauek etekin handia izan dezaten.\nErrekondok dionez, baratzeko belarrak kendu eta tarteka lurra arrotu beharra dago atxurrarekin, urak errazago zirkula dezan. Lurra lehorra badago, kendutako zenbait belar txar bertan utzi beharko dira lurra goxatzeko eta hezetzeko.\nHego haize zakarreko egunetan baratzeko barazkiak babestu beharko ditugu eta adi ibili beharko gara lehenengo hotz eta izotzaldiekin, landareak estalkiren batekin tapatzea komeni baita.\n«Tomateak azkenetan egongo dira. Oraindik alerik baldin badute txapelmoduko bat egin hezetasun eta hotzetik babesteko. Bestetik, hazitarako utzi ditugun fruituak ongi zabaldu eta lehortzen utzi beharko ditugu», dio Errekondok.\nAzaroa hilabete aparta dugu neguko zenbait lora landatzeko da: lilipa, nartzisoa, irisa... Bestetik, usaindun loreak, sukalderako, sendabelarrak... biltzeko garaia amaitzear da, beraz orain egitea komeni dela gogoratzen digute baserritik. Eta negurako ganaduarentzako bazka bezala zenbait zuhaitzen aldaxkekin sortak ere egin ditzazkegu, esaterako lizarrarekin.\n«Hurritzari adarrak mozteko azken sasoian gaude; ilgoran baldin bada hobe. Eta hosto iraunkorra duten zuhaitz eta zuhaixkak landa-tzeko sasoia ere bada», dio adituak. «Su-egurretarako zuhaitz zehatzak mozteko azken txanpa dugu azaroa ere, esaterako pagoa».\nAzaroa hastearekin batera neguko ordutegia estreinatu dute Igartubeiti Baserri Museokoek, azaroaren 1ean hasi eta otsailaren 28ra arte hau mantenduko delarik.\nHorrela, Igartubeiti bisitatzeko ordutegi berria ondorengoa izango da: astelehentik ostiralera, goizeko 10:00etatik 14:00 ak arte; eta larunbata, igande eta jaiegunetan, goizeko 10:00etatik 14:00ak arte eta arratsaldeko 16:00etatik 19:00ak bitartean. Astelehenetan itxita egongo da.\nBisita gidatuen ordutegia ondorengoa izango da: goizeko 11:00etan euskaraz, 12:30ean gazteleraz, eta 17:00etan bisitariaren arabera euskaraz edo gazteleraz egingo da.\nEl Club de Lectura Fácil, en marcha Goza ostatuko inaugurazioa azaroaren 16an


Leku Non Tagalo Emakumeak dira Bila Gizon - Global Seduzitzailea\nLeku Non Tagalo Emakumeak dira Bila Gizon — Global Seduzitzailea\nEz duzu lotsatu\nOrain, imajinatu hori, gehiengo horiek kideak dira gazte Filipinas arteko adin-hemezortzi eta hogeita bederatzi bila ari diren Mendebaldeko gizon. Serio, Tagalo Cupid da ONENA datazio gune gizonen bila ari diren Pinay emakumeak. Ez dago gune kide gehiago eta ez dago gune batekin emakume gehiago bila harreman serio bat eta ezkontza. Behin hori egin duzu, oraindik ezin esan hori ez da merezi du. Baina zalantza dut esango dizu delako lortuko duzu bonbardatu mezuak cute Pinay neskak. Duzu banintz, ez nuke ardatz, Herri, Hiru. Hauek dira hiru hiri Manila, Cebu, eta Davao. Nahi ez baduzu behintzat data prostitutak, nork begiratu eta ikusi bat oinez dolarraren ikurra, saihestu behar duzu Angeles Hiria gastu guztiak. Merezi duzun hobea emakume bakar bat baino ama nor bat du, zuri seme-alaba, seme bat beltza, bat eta Asian seme-alaba guztiak hiru desberdinetako bezeroei. Hauek dira bakarrik adibide batzuk guneak non ezagutu ahal izango dituzu emakumeen. Eta bai, guneak dira leku handi bat betetzen Filipinas. Hurbiltzen baduzu, neska bat bere lagunekin, dute agian, lagunduko duzu bere zenbakia lortzeko. Pinays maite denean atzerritarren hurbiltzen horiek. Ez erori trikimailu zaharrena historia. Ez erosi bere garestia poltsa, besterik ez delako zuen hypnotizes duzu bere irribarre cute. Uste dut gizon bakoitza planeta honetan daki da eta gorroto du. Esan nahi dut, gorroto dut nire tripak delako bere core mezua da gizon guztiak dira harassers eta bortxatzaileak, eta emakumeek behar duten terapia, betiere, gizon bat hurbiltzen horiek. Hala eta guztiz ere, duela gutxi ikusi nuen antzeko bat bideo. Deitzen da hamar Ordu Oinez manilan. Eta erakusten du nola hainbat estatu batuetan eta beste Mendebaldeko herrialde) alderatuz Filipinetan. Ikusi besterik ez duzu zure etorkizuna. Ikusi duzu zer gertatzen da gizon bat jotzen da erakargarria arabera Tagalo edertasun estandar (zuria mutilak eta erdi-zuri mutilak) ibilaldi bat hartzen kaleetan. Baina, kasu horretan, zure ordenagailu eramangarria, zendu, zure smartphone harrapatu sua, eta zure IPad jaitsierak leihotik, oraindik dezakezu betetzen Filipinas kaleetan Manila, Cebu, eta Davao. Baina lortzen da, nahiz eta errazagoa (eta gehiago fun) ardatz baduzu zehatz bat neska-mota. Bai, ez dira asko mota desberdinak Pinays, baina ez dut hitz hauek neska edozein nire artikuluak. Bada, egin ahal izango duzu, bere giggle zehar lan, jadanik irabazi bataila. Ez da zaila egin, bere egun eta, beraz, erraza da bere eman zure telefono zenbakia. Demontre, ezagutzen dut bat Pinay neska batek esan zidan, arrazoi bakarra zergatik zuen lanpostu aplikatu hotel batean industria izan zen, zeren nahi izan zuen Western gizonek bete.\nEz naiz txantxetan\nHau da arrazoi bat zergatik neska horiek azterketa turismo-kudeaketa. Jakina, ezin duzu creepy zentzuduna nor bere distirak zuen ekartzen dizu Kokea. Ez utzi eskuoihal jaregin zuen dator. Berak badaki ez dela istripu bat izan zuen, eta ikusi du, milioi bat aldiz aurretik. Beraz, bat izan goddamn jaun eta irribarre noiz begiratu batean, eman bere zure izena txartela denean ekartzen zuen zerbait zure gela, eta bere kontatzeko nola ederra da zuen aurretik, hosto, gorria, masailak (bat bere aurpegia). Ahaztu inoiz edariak, stinky kea, eta itsaskor dancefloors. Ados, dancefloor izan liteke pixka bat zurrunak delako ehunka pertsonak dira, dardarka bere aldakak, izerdia, eta kantua. Bete ahal izango duzu, ehunka, milaka sexy Pinay neskak hainbat klub herrialde osoan. Baina abisatu behar dut. Horiek party neska agian ez da gehien leial emakumeak. Ez dira Eskutokian eta Konspirazio Garden Café manilan. Hauek dira normal tabernak non ezagutu ahal izango duzu normal emakumeen eta batzuk autonomoek duten nahiko erraz gelditzea (Iradokizun: har dute zure crotch ondoren bi segundo). Ondoren daude taberna Angeles hirian, esaterako, Erupzioak Taberna edo Dollhouse-Barra. Leku horiek deitzen dira tabernak, baina ez dira ezer, baina brothels. Dut duela gutxi begiratu Filipina emakumeen Craigslist eta ez nintzen harritu HORI aurkitu, emakumeen bila gizonen kategoria: ez naiz txantxetan. Azken bat izan zen benetako Craigslist ad eta aitortu behar dut, nahiko sortzailea. Baina nik ere aitortu behar ez duten neskak ezagutu ahal izango duzu Craigslist dira neska-laguna edo emaztea materiala. Ez hondakinak zure denbora eta makila Filipina Cupid, gutxienez, bada, bete nahi izan duten neska normal enplegua, funtzionamendu garunak, eta osasuntsu vaginas. Dut erabat ahaztu buruz esan beste harrigarria Pinay datazio gune non ezagutu ahal izango duzu, ehunka, milaka Filipina emakumeak garai hartan, artikulu hau idazten, Pina Maitasuna baino gehiago ditu.\nHori ez da nahiko asko bezala, Tagalo Cupid, baina artean aukeratu ahal izango duzu gehiago, beroa, neskak baino, seguru asko, ezin duzu kudeatzeko. Pina Maitasuna handi bat da datazio gune, baina asko neskak dira, beno, esan dezagun, hau da, gehiago dira interesa abentura bat atzerritarra baino harreman serio bat. Bezain laster, badakizu zer bilatzen ari zaren, erraza izango da zuretzat egokia aukeratzeko datazio gune. Non dira Tagalo bila emakumeak gizonak? Beno, ziurrenik ez da zure etxea. Egia esan, ez duzu zure etxea utzi berriketan ehunka (edo milaka) cute Pinays. Ahal izango duzu, besterik gabe, elkartzeko bi datazio guneak gomendatzen dut artikulu honetan. Edo joan ahal izango duzu, Manila, Cebu edo Davao (ez, ez Angeles Hirian.) eta bete Tagalo bila ari diren emakume, gizon-guneak, tabernak, klubak, eta jatetxeetan. Yep, Pinay zerbitzariak dira ezagunenetako batzuk bakarti eta friendliest emakumeak lurrean. Sartu bazara, ez da, beraz, leial baina fun festa neska, bat joan ahal izango duzu ospetsua klubak. Gomendatzen dut Jauregia Igerilekua Club manilan. Besterik saihesteko neska Craigslist. Ez duzu aurkituko edozein kalitate neska hemen. Izango duzu, ordea, horiek aurkitu on bi onena Pinay datazio guneak (orain korritu gora jakiteko zein datazio guneak buruz ari naiz)\n← Super-Free Chat-Alternatiba - Best Super-Free Chat-Alternatibak\nHilketa neska India →


Kukutza | Okupazioa ez da delitua!: Koskoenea gaztetxea, Portugaleteko gaztetxe berria!!\nKoskoenea gaztetxea, Portugaleteko gaztetxe berria!!\nIgarotako martxoaren 27an, eguerdiko hamabiak aldera, Portugaleteko Gazte Asanbladak deituta 100 gaztek okupazioaren aldeko kalejira burutu zuten udalerriko alde zaharreko kaleetan barrena. Manifestazioa bukatuta, Koskojales kalean kokatuta dagoen, eta urteak hutsik zeramatzan, etxebizitza bat okupatu dute. "2 urte luze daramatzagu kalean, alternatibak eraikitzen, gurea ere den herria eraldatzen. Hamaika ekintza burutu ditugu (Solstizio gauak, bideo-emanaldiak, hitzaldiak, kalejirak…), baina hauekin jarraitzeko ezinbestekoa dugun lanabesa GAZTETXEA da" adierazi dute PGA-ko kideek. Dagoeneko eskuratu dute bidean lagungarria izango duten tresna: "koskoenea gaztetxea"...Zorionak Portuko gazteria!\nEtiketak: etxea, gazteria, gaztetxeak, okupazioa, portugalete


Body Shop Tea Tree Aurpegiko garbiketa 250 ml | Beautyshop.ie\nBody Shop Tea Tree Aurpegiko garbiketa 250 ml\nHasiera / Best Sellers / Body Shop Tea Tree Aurpegiko garbiketa 250 ml\nMarka: Body Shop\nProduktuaren deskribapena Tea Tree Aurpegiko garbiketa The Body Shop Formula azal leuna da eta azal osasuntsu baterako beharrezko substantzia guztiak eskaintzen ditu. Osagaiak eta usain ederrak lasaigarriak dira zure larruazala eta arimarako. Onartu zeure burua ongizatea eta luxua. Naturala eta ...\nTea Tree Aurpegiko garbiketa The Body Shop Formula larruazal leuna da eta beharrezko substantzia guztiak eskaintzen dizkio, osasuntsu egoteko. Osagaiak eta usain ederrak lasaigarriak dira zure larruazala eta arimarako. Onartu zeure burua ongizatea eta luxua. Osagai natural eta preziatuak kalitate handiko produktua bermatzen du.\nSodio Kloruroa, Etilhexil Palmitatua, Alfa-Isometil Ionona\nTea Tree Aurpegiko garbiketa The Body Shop-k eginda\nFormula leuna da eta larruazal osasuntsu baterako beharrezko substantzia guztiak eskaintzen ditu.\nOsagaiak eta usain ederrak lasaigarriak dira zure larruazala eta arimarako.\nOnartu zeure burua ongizatea eta luxua.\nOsagai natural eta preziatuak kalitate handiko produktua bermatzen du.


Patxi Lopezek barre egiten digu! — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Patxi Lopezek barre egiten digu!\nPatxi Lopezek barre egiten digu!\nLeire Narbaiza 2010/05/09 17:30\nGuri guztioi muturrean, gainera.\nEuskal Herria oso txikia da, baita Pais Vascoa ere. Denok daukagu lagun bat, lehengusina bat duena, beste baten lankidea dena eta hirugarren hori ezagun baten koinatua dena. Sei graduen teoria, gure kasuan, lau gradura mugatzen da, eta sarri askotan, bira. Horrela jakin nuen nik gutxienez orain bost urte euskara irakasle partikular bat zuela Patxi Lopezek, nire lakinde baten ikaskide ohia zena. Kontatu zidatenez, orduan ere, piper (martxando, sasieskola) mordoa egiten zuen, batzar bat, bidaia bat....aitzakian.\nHorregatik, lehendakari zela, euskara klaseak hartuko zituela esan zenean prezio ikaragarri horretan, ez zuela ikasiko esan nuen. Aurrekariak zituela, eta atzera ere, kale egingo zuela. Hau komentatzerakoan, beste lagun batek gradu teoria honekin jarraituta, esan zidan bera ezagun batek Lopez ezagutzen zuela, eta alferra zela, alfer fama zuela bere inguruan. Eta orain huts egite hauek.\nLarria iruditzen zait lehendakari batek esatea piper asko egiten dituela, horrela publikoki. Denok dakigu sarritan kanpoan ibili behar dela, hainbat batzar dituela, eta onartuta daukagu. Baina publikoki horreta esatea, ergelena da. Ez dut esango zuzenean zer iruditzen zaidan Lopez; izan ere, Iñaki Arriolari "miserable" deitzeagatik isuna jarri diote eibartar bati! Baina ezin du inork ukatuko lau haizetara klasera ez dola esatea ez dela oso inteligentea. Batez ere denon artean pagatzen dizkiogunean!\nGainera, ez da lehendakari bakarra euskara klaseak jaso duena. Ibarretxek, behintzat, bai eta polito ikasi zuen, horratik. Oker ez banago, Ibarretxe Laudiokoa da, ez Lea-Artibaikoa. Gura dut esan, ingurua ez dela oos euskalduna. Hori bai, gogo handiagoa jarriko zion. Beste alde batetik, esan behar da goi karguek ingeles klaseak ere jasoko dituztela, eta protokolokoak, eta hainbat, seguru nago, kargurako beharrezkoak direnak. Inork esan du piper egiten duela?\nEuskara zaila da, ordea, Patxi Lopezen hitzetan. Ez da inoiz hitz egin Ezkerraldean. Eta? Esango didazue euskaldun ikasirik ez dagoela Bilbotik mendebaldera. Euren poltsikotik ordaindu dutenak euskalduntzea, gainera. Zer pentsatzen dute pertsona horiek horrelakoak entzutean? Zer pentsatuko zukeen Andolin Eguskitza zenak, euskaltzain oso izatera iritsi zen santurtziarrak? Nahiko nituzke entzun euren berbak.\nAdierazpen horiek irakurri nituenean nire ikasleekin akordatu nintzen, eta euskaltegietako ikasle guztiekin. Euskara ikasi duten denekin. Zenbait langabezian, beste batzuk prekarioan. Baita euskara ikastera derrigortuta daudenak ere. Zintzo-zintzo egunerao joaten direnak, baita euren urtebetetzeetan ere. Esfortzu iksragarria egiten dutenak iakstearren, huts ezegitearren, lanetik zuzenean etorrita, familia alde batera lagata. Zer pentsatzen ote dute? Euren musturretan barre egiten die euren lehendakariak. "El de todos"\nNire harridura, baina, bere azalpenekin etorri da, legebiltzarrean egindako adierazpenekin, hain zuzen ere. Beste "boutade" bat, gustu txarrekoa, denon lepotik barre egiteko. Ikusi bideoa:\nHalakorik! Erlaxatu egin behar dugula esan! "Vaya semanita" ikusteko? Matematika ere ez daki, barren! Tipo honek, baina zer uste du, hau bere kortijoa dela? Zergatik esaten ditu gezurrak? Zertarako balio digu horrelako lehendakari batek? Uf! Beste banpiro bat!\netiketak: üskara, lotsagabeak, arazoak\nPatxi Lopezek ez du euskara ikasiko ez zaiolako garrantzitsua iruditzen, bigarren planoko zerbait iruditzen zaiolako, gustora dagoelako soilik espainolez mintzatzen.Beraien Pais Vasco-an euskara ia ia folklorea dela esango nuke. Ez naiz jeltzalea baina Ibarretxeri bere meritua aitortu behar zaio. Nire ustearen kontra ederki ondo ikasi zuen eta. Baina oraingo lehendakariak gainera lotsagabeki esan piper egiten duela, denon diruakin ordainduta gainera. Ze exenplu klase ematen du! Besteok ere piper egingo ote dugu Ogasunaren aurrean, adibide bat jartzeko? Guretzat enbargua etorriko litzateke eta bera denon aurpegian barrezka. Nora goaz horrelako jendearekin?


Bardoak 2020: Tafallako finalaurrekoa\n2020ko Bardoak txapelketako laugarren finalaurrekoa martxoaren 7an jokatu zen Tafallan. 18:00etan, HEGO HAIZEA eta LAMIXENE taldeak Aguazon Peñan aritu ziren bertsotan.\nHEGO HAIZEA taldetik Ainara Ieregi, Endika Legarra, Iñigo Aranguren "Pika" eta Sahats Aleman aritu ziren kantuan. LAMIXENE taldetik, berriz, khiñe Zapiain, Julen Zelaieta eta Patxi Castillo ibili ziren bertsotan.\nSaioa Berako LAMINEXE taldeak irabazi zuen, baina itzulerako saioan erabakiko da finalerako nor sailkatzen den. Martxoaren 14an ariko dira berriz kantuan bi taldeak, Jaunsaratsen.\nbardoak 2020\tnafarroako bardoak\tbardoak finalaurrekoak\tHEGO HAIZEA\tLAMIXENE


Belvedereko Torsoaren eskaiolazko kopia\nJatorrizkoa Vatikanoko Museoetan kontserbatzen da.\nJatorrizko eskulturari Torsoa deritzo. Errenazimentuan, zatikatuta agertzen ziren eskultura guztiei deitzen zieten torso. Hala ere, figura hau, hartu zuen garrantziarengatik, Torsoa izendatutako eskulturen artean nagusi bihurtu zen.\nZangoak falta zaizkio belaunen azpitik, bi besoak eta aldaka. Baina hala ere gaur egun badugu gutxi gorabehera nolakoa izan zen jakiterik. Mende askoan uste izan zen Herakles heroia irudikatzen zuela (Herkules erromatarrentzat). Uste zen azpian duen larrua lehoi batena zela. Baina eskuineko saihetsaldean ikusten den buztana ez dagokio animalia horri.\nGaur egun uste da beste greziar heroi baten figura dela, Ajaxena. Gerraria eserita legoke, eskuineko ukalondoa izter gainean bermatuta. Eskuineko eskuak ezpata bati eutsiko lioke, ahoa beherantz duela. Burua, pentsakor, ezpata-buruan bermatuta izango luke. Ezkerreko eskuak, alde bereko izterraren gainean, ezpataren zorroari eutsiko lioke.\nEstatuaren oinarriaren gainean egileak egindako idazkuna irakurtzen da. Grezieraz idatzita dago: Apoloniok, Nestorren semeak, atenastarrak, egin zuen.


EHGAM-DOK | 1976-2006 | dokumentazio gunea |: 03_10_18\n> Erreportajea: Borroka > "ONDO HAZI, HEZI ETA MAITATUKO DUEN NORBAIT BEHAR DU HAURRAK"\nIñigo Lamarca eta Imanol Alvarez · GEHITU eta EHGAM gay mugimenduetako kideak\n«Ondo hazi, hezi eta maitatuko duen norbait behar du haurrak»\nBikote homosexualek umeak adoptatzeko duten eskubidea eskatu eta PPk Izatezko Bikoteen legeei ezarritako helegiteak salatzeko, gay eta lesbianen talde guztiek manifestazioa egingo dute gaur Donostian\nBerria, 2003-10-18 # Iñigo Bilbao, Bilbo\nGay eta lesbianen taldeak haserre daude. Sutu egin ditu Legebiltzarrak onartutako Izatezko Bikoteen Legearen aurka Espainiako Gobernuak jarritako helegiteak, eta umeak adoptatzeko duten eskubidea aldarrikatu nahi dute, bai eta PPkoen jarrera homofoboa, eta bide batez Vatikanoarena, salatu.\nGaurko manifestazioa aitzakia izan da antolatzaileekin egon, eta horretaz eta gay mugimenduaren egoeraz hitz egiteko. Azalpenak mugimendu horretako kiderik esanguratsuenetako bik eman dituzte: Gehituko Iñigo Lamarcak eta EHGAMeko Imanol Alvarezek.\nManifestazioa adopzio eskubidea eskatzeko antolatu duzue. Adopzioa da bikote homosexualak legez onartzeko dagoen oztopo bakarra?\nImanol Alvarez: Ez da oztopo bakarra. Gizabanako moduan ez gaude guztiz ezagututa, ezta lege aldetik ere. Esaterako, Atzerritarren Legeak ez du aintzat hartzen homosexualitatea inori errefuxiatu egoera onartzeko, eta bikotekidea bertokoa izateak ere ez du balio, sexu berekoa bada, bizitokia lortzeko.\nIñigo Lamarca: Erabateko berdintasuna eta duintasuna bete-betean onartzeko asko falta da oraindik. Manifestazioa deitu dugu adoptatzeko eskubidea eskatzeko, baina baita Eusko Legebiltzarraren eta Nafarroako Parlamentuaren legeen aurka PPk aurkeztu dituen errekurtsoak salatzeko. Eskakizun zehatz hori hartu badugu ere, deia testuinguru homofobo zabalago batean kokatu nahi dugu, batez ere Vatikanoak uztailaren 31n plazaratu zuen agiriaren inguruan.\nAdin txikikoen eskubideak aipatu ditu Espainiako Gobernuak helegiteren nondik norakoak azaltzeko. Zintzo dabil edo aitzakia da hori?\nLamarca: Aitzakia eta, gainera, hipokrisia galanta. Jakin badakigu Madrilgo Elkarte Autonomikoak eskatuta, beraz PPkoen aginduz, bertako Psikologoen Elkargokoak eta Sevillako Unibertsitateko hainbat irakaslek familia homoparentalen errealitatea aztertu dutela, hau da, gurasotzat bi gizon edo bi emakume dituzten familien errealitatea. Horren emaitzek esaten digute familia horietan hezitako umeek bikote heterosexualetako umeen ongizate eta oreka psikoemozional berbera daukatela.\nArazoa besterik da: legeak babesik gabe uzten dituela ume horiek, guraso bakarrarekiko lotura onartzen dielako. Beraz, aita edo ama legezkoa hilez gero, edo bikotea banatuz gero, umea babesik gabe geratzen da.\nAlvarez: Ikerketa hori ez balego ere, gauza bera esango genuke: umeak ondo hazi, hezi eta maitatuko duen baten bat behar du, edo baten batzuk. Hori eskainiko dieten pertsona egokiak behar ditu; berdin dio bikote homosexuala zein heterosexuala izan, zein bikote barik bizi den edonor. Bestela, aita edo ama izateko gaitasun agiria eskatu beharko zaio mundu guztiari.\nIruñeko eta Gasteizko legebiltzarrek izatezko bikoteen gaineko lege aurrerakoiak onartu dituzte. Uste duzue benetan gaiari buruzko eskuduntza guztiak euren esku baleude berdin-berdin jokatuko luketela?\nAlvarez: Segur aski ez, baina nik baietz sinetsi nahi dut. Esperientziak erakutsi digu alderdien jokabidea ez dela berdina izaten oposizioan edo boterean egon. Pentsatzekoa da kasu honetan ere antzera izango zela. Baina nik nahiago dut baikorra izan eta kontrakoa pentsatu.\nLamarca: Duela 25 urte alderdi guzti-guztietan zeuden jarrera homofoboak, baita eskuin zein ezker muturrekoetan ere. Hor garapen bat egon da.\nAlvarez: Jarrera homofoboak beti egon dira, eta orain ere bai, alderdi guztietako kide batzuengan. Baina gero eta gutxiago dira, baita eskuineko alderdietan ere. EHGAM hasi zenetik, duela 27 urte, beti izan dugu harrera hobea ezkerrean, eskuinean baino. Zenbat eta ezkerrerago, zenbat eta abertzaleago, erantzuna hobea. Gauzak aldatuz joan dira eta leku guztietan homofobia badago ere ezkerreko abertzaleen artean ere bai, gutxitu egin da. Garai batean pentsaezina zen PPn aldarrikapenon aldekoak egotea!\nLegeak eta legegileak gizartearen atzetik joan ohi dira. Kasu honetan ere horrela izan da?\nLamarca: Bai. Katalunian Izatezko Bikoteen Legea 1988an onartu zuten, eta Nafarroan, iaz. Eusko Legebiltzarrak, orain, nahiz eta duela hiru urte onartu zuen legea egiteko arauz besteko ebazpena. Legeak oztopo handiak gainditu behar izan ditu, aurreiritzi asko egon da eta seguru legebiltzarkideek ez luketela baiezkoa emango ez balute argi iritzi publikoa alde zeukatela.\nHerritarren artean bilakaera izugarria izan da. Inkesten arabera, duela urte gutxi gehienak bikote homosexualen eskubideak onartzearen aurka zeuden. Gaur, gehienak alde daude, baita adopzio eskubidearen alde ere.\nAlvarez: Bai baina ez, izan daiteke erantzuna; edo, ez baina bai... Askotan gertatzen den bezala. Ados egon arren, ez ahaztu sektore nahiko atzerakoi eta homofoboak geratzen direla oraindik. Geratu diot, pentsatu nahi dudalako geratu egiten direla, hondarrak direla. Egia da, beraz, inkestek diotenari erreparatuta, gizartea, oro har, berdintasunaren alde dagoela, baina hitzetatik ekintzetara urratsa eginez gero, ez dakit horrenbesterako litzatekeen. Hortaz, baietz esan behar dut. Are gehiago: herritarren iritziak ezagututa, esango nuke apur bat ausartak ere izan direla adopzioa onartuta.\nIzatezko Bikoteen Erroldekin gertatu dena ikusita, ezkontzeko eskubidea lortuz gero, uste duzue gay eta lesbiana asko ezkonduko direla?\nAlvarez: Edozein eskubide eska daiteke, gero ez erabiltzeko bada ere. Ezkontzeko eskubidea nahi dut, nahiz eta gero ezkondu ez. Beharbada, berdintasuna lortu eta gero, hurrengo astean ezkontzaren kontrako kanpaina egiten hasiko gara, baina ez ezkontzeko eskubidea nahi dugu.\nLamarca: Gogoan ditut Herbereheei buruzko datuak: izatezko bikoteen erroldetan izena emandakoak %3 baino ez ziren, eta sexologoen esanetan %10-edo dira herritar homosexualak. Aldea handia da. Imanolek arrazoi bat eman du, bestea homofobia barneratua duen homosexual asko dagoela izan daiteke.\nUrrutira jo gabe, notarioek egunotan plazaratu dute idatzi bat esanez bikote homosexual asko dela bere bikote adierazpena notarioaren aurrean egiten duena , isilpean, ezkutuan...\nEzkontza, adopzio eta guzti, lortuz gero, zer geratzen zaio gay mugimenduari desagertzeko?\nLamarca: Homofobia desagertzea. Ez ahaztu gure borrokaren oinarria berdintasuna dela, Zuzenbidearen aurrean eskubide berdintasuna eta gizarte berdintasuna. Eta derrigorrezkoa da hori lortzeko ideologia eta ekintza homofoboak desagertzea. Begira emakumeekin zer gertatu den, formalki berdintasuna ia lortu badute ere, asko falta zaie benetako berdintasuna lortu, misoginia gainditu eta genero indarkeria bukatzeko.\nAlvarez: Ados, baina EHGAMen beti pentsatu izan dugu sexualitate berdintzailea eta askea ezin izango dela gizarte eredu honetan lortu, gizartea bera aldatu behar dugula, homofobia gainditu arren gerta daitekeelako harreman sexualak libreak ez izatea. Borroka ez da homofobiaren desagerpenarekin amaitzen, gizartea aldatuta baizik.\nGay eta lesbianen kontrako erasoak gehitu direla dirudi. Zergatik?\nLamarca: Eskubideen onarpenak aurrera egin ahala erantzun homofobikoa ere indartu egiten delako. Gizarteak dagozkigun eskubideak aintzat hartu eta ikusgarriagoak garen neurrian, homofoborik sutsuenak urduri jarri dira eta eraso hitzezkoak zein fisikoak egiten hasi dira.\nAlvarez: Agian baikorregia naiz, baina uste dut gizarteak gero eta jarrera hobea duela sexu berekoen arteko maitasunarekiko, eta gelditzen diren hondar homofoboak gero eta baztertuago eta amorratuago sentitzen direla. Batez ere orain, Vatikanoak, Bushek edo Aznarrek berak esandakoak ongarri izan direlako armairuan sartuta zeuden homofoboak harrotzeko.\nIkusgarritasuna eskatu izan duzue. Gaur egun telebista kate guztietan ikusten dena da eskatzen zenutena?\nAlvarez: Ikusgarritasuna beharrezkoa da, baita Boris Izaguirre Cronicas Marcianas saioan ikusteko ere. Hala ere, kezkatzekoa da oraindik hori izatea gehien ikusten den eredua. Eskubide osoa du den bezala agertzeko, baina arazoa da erakusten dena ez dagoela orekatuta. Homosexualen artean, gizartean bezala, mota askotariko jendea dago.\nLamarca: Errealitate homosexuala ez da monolitikoa. Aniztasuna heterosexualen artean dagoen bezainbestekoa da. Kontua da aurreiritzi asko dagoela eta zenbait esterotiporekin lotuta dauden errealitateak baizik ez direla ikusten. Guk homosexualen artean dagoen ugaritasuna plazaratu behar dugu.\n«Gay mugimendua askotarikoa da, gure herria ere hala delako»\nGay mugimenduan garai batean talde bakarra zegoen. Larunbateko ekimena talde sorta batek deitu du. Letra bilduma hutsa da, edo bada hor atzean mugimendu bizia?\nLamarca: Mugimendu gay-lesbikoa indartu eta zabaldu egin da. Lehen EHGAM bakarrik zegoen lekuan orain talde gehiago gaude. Arrazoia? Ez da bakarra. Euskal Herria konplexua da eta badira ezberdintasunak: lurraldeen artekoak, historikoak, interes ezberdinak... Horien guztien ondorioz talde sorta handia dago. Edozein modutara, Gehituko kideontzat garrantzitsua da guztiok bat egitea eta ados gauden gauzetan elkarrekin aritzea. Ondo dago elkarri mokoka ez ibiltzea, hori saihestu dugu.\nAlvarez: EHGAM ez da inoiz talde bakarra izan. Baina ia bakarra izanik, beti pentsatu dugu ona litzatekela talde gehiago egotea, bakoitza bere ildoarekin: teorian bezala praktikan. Guk gure ideologia, estrategia eta helburuak ditugu, eta badakigu neurri batean askok bat egiten dutela gurekin. Hortik aurrera beharrezkoa zen talde gehiago egotea, gauza batzuetan gurekin bat egingo zutenak, eta beste batzuetan ez. Pozgarria izan zen Gehitu sortzea. Izena ere gustatu zitzaigun. Gehitzera datorrena ongietorria da.\nEta hilaren 18tik aurrera, zer?\nLamarca: Segi egin beharko dugu. Egunero dago zer egina: hezkuntzan, bereziki, sentsibilizazio kanpainak egin behar dira, oraindik gay eta lesbiana asko dagoelako homofobia barneratua duena eta isilpean sufritzen ari dena homosexuala izateagatik. Erasoak ere bizi-bizirik daude...\nAlvarez: Gizartea aldatzeko oraindik ahalegin handia egin beharko badugu ere, konturatzen hasiak gara immigrazioak are lan handiagoa emango digula. Etorkinak aberasgarri dira, jakina, eta elkarrengandik asko ikasi dezakegu, baina, zoritxarrez, etortzen diren askok ohitura sexista eta homofoboak ekarri dituzte.\n> Erreportajea: Borroka > "ONDO HAZI, HEZI ETA MAI...


ZUGARRALDE PILOTA TALDEA - Burlatako Udala HOME\nZUGARRALDE PILOTA TALDEA\nEsku-pilota da gure kirol-jarduera. Burlatako Askatasuna frontoian (izen bera duen eskolan) aritzen gara pilotan. Batetik, Pilota Eskola kudeatzen dugu, Udalarekiko hitzarmen baten bitartez. 8-13 urte bitarteko haurrak aritzen dira Pilota Eskolan. Adin horretatik aurrera, Pilota Taldera igarotzen dira.\nKategoria guztietan parte hartzen dugu talde gisa, Nafarroako zein ondoko probintzietako hainbat lehiaketatan. Senior kategorian, Espainiako Txapelketan jokatu ohi dugu, Ohorezko mailan.\nGaur egun, laurogei pilotari inguru ditugu; 50 Pilota Eskolan, eta gainerakoak Pilota Taldean.\nBestelako datuak: Zugarralde Pilota Taldeak bi txapelketa entzutetsu antolatzen ditu:\nIrailetik urrira, kategoria guztietan jokatzen da txapelketa, eta 500 bat pilotari izaten dira, Nafarroatik, Euskal Autonomia Erkidegotik eta Errioxatik etorriak. Finalak Eguberri aurreko astean izaten dira.\nAbuztuan izaten da beste txapelketa: “Karmelo Argüelles Memoriala”. Pilota Taldearen sortzaile eta urte anitzez irakasle izandakoaren omenez ospatzen da. Finalak Burlatako bestekin batera izaten dira. Amateurren mailan diren txapelketarik entzutetsuenetakoak dira biak ere.\nHarremanetarako: info@zugarralde.es edozugarralde@terra.es.\nPilota Eskola: astelehen, asteazken eta ostiraletan, arratsaldeko bost eta erdietatik aurrera.\nPilota Taldea: astearte eta ostegunetan, frontoi-saioa, 18:00etatik aurrera. Astelehen eta asteazkenetan, gaitze fisikoa, 19:00etatik aurrera.\nHelbidea: Malon de Etxaide karrika 7, 6. C p.k.31600 Burlata (NAFARROA)\nTelefonoa: 948 13 34 53 / 948 14 83 33 / 618828868\nFaxa: 948 13 34 53\nWeb orria: http://www.zugarralde.es


IES CRUCES BHI Blog: December 2014\nEUSKARAK 365 EGUN - MOSAIKO ERRALDOIA\nAbenduaren 3an institutuko ikasle guztiak mosaiko erraldoi bat eratu zuten Euskararen Eguna ospatzeko. Honako bideo honetan mosaikoaren eraketa prozesu guztia ikusi ahal dozue.\nEgilea: IES Cruces BHI ordua: 01:35 iruzkinik ez:\nEtiketak: euskeraren-eguna, normalkuntza\nAbenduaren 11 eta 12an 4DBko ikasleek Barakaldo…ayer/ Barakaldo…atzo ekimenean parte hartu dugu. Egun bi hauetan Roberto Loizaga Meategiko Ingeniari oihiaren bisita izan dugu. Hitzaldietan Barakaldoren iraganari buruz hitz egin digu, meategiez eta siderurgiaz konkretuki.\nOso datu eta bizipen interesgarriak kontatu dizkigu eta gure herriaren azken mende eta erdiko garapena eta aldaketa ezagutu ahal izan dugu: espazioak, ohiturak, bizi baldintzak, elementu arkitektonikoak…\nBarakaldo…atzo proiektuaren bidez, Hartu-Emanak (http://www.hartuemanak.org/) Nagusien etengabeko ikaskuntzarako eta partaidetza sozialerako elkarteko kideek belaunaldien arteko lankidetza bultzatzen dute. Ekimenean Barakaldoko beste institutuek ere parte hartu dute, eta EHUn ere izan dira Hartu-Emanakeko hizlariak.\nHitzaldia Ciceron filosofoaren aipu batekin hasi zuen “Bere historia ezagutzen ez duenak, ez da inoiz haurtzarotik aterako”\nBukaeran, berriz, gomendio bat egin zigun: gaur egungo Barakaldo ondo ezagutu behar dugu, hemendik 40 urtera nerabe izango direnei nolakoa den kontatzeko.\nEgilea: IES Cruces BHI ordua: 02:38 iruzkinik ez:\nIRAKURBENTURA, aurten berriro\nIazko esperientziari jarraituz, aurten ere Irakurbentura Proiektua abian jarri dugu.\nGaur lehenengo topaketa izan dugu. Hainbat astetan prestatutako jarduerak aurrera aurrera eraman ditugu bost urteko ikasleekin batera. Ekoiztu dituzten bolak gure institutoko horma irudiak apaintzeko erabiliko ditugu. Elkarrekin lanean egon gara, eta elkarrengandik ikasi dugu.\nArteagabeitia ikastetxekoei mila esker zuen harreragatik!\nEgilea: IES Cruces BHI ordua: 10:06 iruzkinik ez:\nEtiketak: berdien arteko laguntza, ikasketa kooepratiboa, komunikazio gaitasuna, normalkuntza berrikuntza elkarlana ikas-proiektua\n2014(e)ko abenduaren 9(a), asteartea\nEuskararen eguna-Zaharrak Berri\nEuskararen Eguna ospatzeko egindako ekintzetako bat aurrean duzuen hau izan da.\n4D1 taldekoek ipuin tradizionalak moldatu dituzte.\nDenok txikitatik ezagutzen ditugun ipuin unibertsalak aldatu eta istorioaren funtsa mantendurik ere, ikuspuntu berria eskaintzen digute. ISTORIO ZAHAR-BERRI HAUEK IRAKURTZEKO GOGORIK BAI???\nAladino, Txanogorritxo, Ederra eta Piztia, Hansel eta Gretel, Ahatetxo Itsusia, Alice Lurralde Miresgarrian eta Hiru Txerritxoak.\nEgilea: IES Cruces BHI ordua: 04:11 iruzkinik ez:\nEtiketak: euskeraren-eguna, ipuingintza, irakurmena, normalkuntza\nAbenduaren 3an Euskararen Eguna ospatu genuen institutuan. Hori dela eta, 4. mailako ikasleek bertso saioa prestatu zuten Euskara ikasgaian, eta areto nagusian guztion aurrean bertsotan aritu ziren. Honako bideo honetan emanaldiaren zati bat ikusi dezakezue:\nEgilea: IES Cruces BHI ordua: 01:36 iruzkinik ez:\nEtiketak: euskara, euskeraren-eguna, normalkuntza\n2014(e)ko abenduaren 8(a), astelehena\nBISITARIA - KIMETZ ARANA\nAbenduaren 4an Kimetz Arana, Trapagarango artzaina eta nekazaria , DBH 3. mailako ikasleekin egon zen gure institutuan. Hitzaldia Euskararen Eguna ospatzeko egin diren ekimenetako bat izan da.\nHona hemen ikasleok egin zioten aurkezpena:\nEgilea: IES Cruces BHI ordua: 13:56 iruzkinik ez:\nMATEABENTURA, lehenengo topaketa\nMATEABENTURA izeneko esperientziari pasa den euskeraren egunean hasiera eman diogu.\nDBH 3. mailako ikasleek El Pilar ikastetxeko LH 2. mailako ikasleekin bi eskola jarduera garatu dituzte, gaitasun logiko-matematikoa trebatzeko asmoz.\nEgilea: IES Cruces BHI ordua: 09:56 2 iruzkin:\nEtiketak: berrikuntza, gaitasun logiko-matematikoa, lan kooperatiboa, mateabentura, normalkuntza\nEUSKARAREN EGUNA - IKASLEAK EGINIKO SKETCH-ak\nAbenduaren 3an Euskararen Eguna ospatzen da, eta 4D2ko ikasleok Sketch batzuk prestatu ditugu egun hori ospatzeko. Azkenengo hilabetean, eta Heziketa Fisikoa ikasgaia barruan, gorputz adierazmenako unitate didaktikoa garatzen egon gara. Amaierako Sketch hauek lan guztiaren amaiera dira. Zuon gustokoak izatea espero dugu!!\nEgilea: IES Cruces BHI ordua: 03:51 iruzkinik ez: